title: Kalevan Nuorten Liitto

text: Kalevan Nuorten Liitto oli lasten ja varhaisnuorten kasvatus- ja kulttuurijärjestö, jonka toiminnat yhdistettiin osaksi Suomen Nuorisoseurat ry:tä loppuvuodesta 2012.


title: Kalevan Nuorten Liitto

text: Kalevan Nuorten Liitto perustettiin vuonna 1960. Sen tehtävänä oli edistää kulttuurista lasten ja nuorten harrastustoimintaa nuorisoseuroissa.


title: Kalevan Nuorten Liitto

text: Kalevan Nuorten Liitto koordinoi lasten osallisuushanketta "Mun Vuoro" 2009-2011.


title: Tuomo Prättälä

text: Tuomo Prättälä (s. 30. huhtikuuta 1979 Helsinki) on suomalainen soul- ja jazzmuusikko ja -säveltäjä. Hän laulaa ja soittaa pääinstrumentteinaan pianoa ja koskettimia. Hän on ollut mukana useissa kokoonpanoissa soittajana ja säveltäjänä sekä julkaissut kolme soololevyä taiteilijanimellä Tuomo.


title: Tuomo Prättälä

text: Prättälä aloitti pianonsoiton seitsemänvuotiaana. Hän on opiskellut Sibelius-lukiossa ja Pop & Jazz Konservatorion tanssimuusikkolinjalla ja suorittanut lisäksi siviilipalveluksen Teatterikorkeakoulun äänimiehenä. Musiikillisiksi vaikuttajikseen hän mainitsee Stevie Wonderin, Marvin Gayen, Curtis Mayfieldin ja varsinkin Princen, jolta hän on myös saanut vaikutteita laulutyyliinsä.


title: Tuomo Prättälä

text: Muusikonuransa Prättälä aloitti Quintessence-yhtyeessä ja on soittanut kosketinsoittimia ja pianoa, laulanut ja tuottanut sekä tehnyt kappaleita useissa kokoonpanoissa, kuten Q-Continuum (jonka riveissä hän esiintyy taiteilijanimellä ”Organ Kane”), Ilmiliekki Quartet, Huba, Emma Salokoski Ensemble ja MP4. Vuosina 2002–2006 Prättälä oli mukana yhteensä kymmenellä albumilla seitsemässä eri kokoonpanossa, oli näissä yhtyeissä neljä kertaa ehdolla Emma-palkinnon saajaksi, voitti kaksi kansainvälistä jazzkilpailua Teosto-palkinnon ja Finland Festivalsin Vuoden nuori taiteilija -palkinnon.


title: Tuomo Prättälä

text: Maaliskuussa 2007 Sony Finland ja Suomen Jazzliitto myönsivät Prättälälle Sony Jazzpalkinnon. Vuonna 2007 hän oli muun muassa mukana soittajana ja tuottajana Janna Hurmerinnan albumilla "Right Now".


title: Tuomo Prättälä

text: Prättälän ensimmäinen, taiteilijanimellä ”Tuomo” tehty sooloalbumi "My Thing" julkaistiin 17. tammikuuta 2007. Albumilla Prättälä lauloi, soitti piano- ja kosketinosuudet, sävelsi ja sanoitti kappaleet sekä teki sovitukset yhtyeelle, puhaltimille ja jousille. Albumi on julkaistu CD:n lisäksi vinyylinä. Albumilta julkaistiin single ”Don't Take it Too Hard / Ourselves”.


title: Tuomo Prättälä

text: "My Thing" oli parhaimmillaan Suomen albumilistalla kahdeksannella sijalla. Maaliskuussa 2008 "My Thing" palkittiin Emma-palkinnolla kategoriassa Vuoden hip hop-, dance-, R&B-albumi. Prättälä oli samana vuonna ehdokkaana Vuoden miessolisti -kategoriassa. "My Thing" valittiin myös Radio Helsingin vuoden 2007 levyksi. Albumi on myynyt Suomessa kultalevyyn oikeuttavan määrän kopioita.


title: Tuomo Prättälä

text: Prättälän toinen sooloalbumi "Reaches Out For You" julkaistiin CD:nä 4. helmikuuta 2009 ja vinyylinä 1. huhtikuuta. 15. lokakuuta 2008 albumilta julkaistiin radiosoittoon single "Ordinary". Singleä ei julkaistu CD:nä tai vinyylinä. "Reaches Out For You" nousi julkaisuviikollaan Suomen virallisen albumilistan toiseksi ja pysyi listalla viiden viikon ajan.


title: Tuomo Prättälä

text: Prättälän kolmas albumi "My Own Private Sunday" julkaistiin 4. tammikuuta 2010. Prättälä soittaa useilla albumin kappaleilla suurimman osan instrumenteista. Albumi oli parhaimmillaan Suomen albumilistan sijalla kuusi.


title: Kanangaöljy

text: Kanangaöljy on varsinkin hajuvesiteollisuudessa käytettävää eteeristä öljyä, jota saadaan Filippiineillä ja Indonesiassa kotoperäisenä kasvavan tuoksuilangian ("Cananga odorata", tunnetaan myös nimellä ylang-ylang) kukista. Puun viljely on levinnyt myös Polynesiaan, Mikronesiaan ja Melanesiaan.


title: Kanangaöljy

text: Öljyä käytetään myös aromaterapiassa. Antropologi Margaret Mead kuvasi sen käyttöä Tyynenmeren saarilla lemmenrohtona.


title: Kanangaöljy

text: Öljyn vienti muodostaa lähes 30 prosenttia Komorien vientituloista.


title: Kanangaöljy

text: Kanangaöljyn CAS-numero on 68606-83-7.


title: Kirjallisuuden valtionpalkinto

text:
Kirjallisuuden valtionpalkinto on Suomen valtion kirjallisuustoimikunnan vuosittain myöntämä palkinto kirjailijoille ja kääntäjille. Vuonna 2013 jaettiin palkinto ensimmäistä kertaa myös kuvittajalle nimellä kuvitustaiteen valtionpalkinto.
Vuonna 2015 palkinto oli suuruudeltaan 13 500 euroa.


title: Kirjallisuuden valtionpalkinto

text: Kirjallisuuden valtionpalkintoa edelsi vuosina 1865–1992 jaettu valtion kirjallisuuspalkinto, jonka jakoi aluksi senaatti ja vuodesta 1919 lähtien opetusministeriön alaisuudessa toiminut Valtion kirjallisuustoimikunta. Se myönnettiin kirjailijalle tai kääntäjälle edellisen vuoden aikana ilmestyneestä teoksesta. Ensimmäinen palkittu oli Aleksis Kivi. Kääntäjille myönnettävää valtionpalkintoa kutsutaan täsmällisemmin "kääntäjien valtionpalkinnoksi".


title: Kirjallisuuden valtionpalkinto

text: Valtion kirjallisuustoimikunta jakoi 1970-luvun puolivälistä alkaen erityisiä lastenkirjallisuuden ja nuorten kirjallisuuden valtionpalkintoja, jotka on myös luettu valtion kirjallisuuspalkinnoiksi. Vuoden 1993 valtionpalkintouudistuksen yhteydessä erilliset lasten ja nuorten kirjallisuuden valtionpalkinnot lakkautettiin, ja lastenkirjallisuutta on sittemmin palkittu lastenkulttuurin valtionpalkinnoilla.


title: Maurice Béjart

text: Maurice Béjart (oik. Maurice-Jean Berger, 1. tammikuuta 1927 Marseille, Ranska – 22. marraskuuta 2007 Lausanne, Sveitsi) oli ranskalainen tanssija ja koreografi, joka perusti sekä tanssiryhmiä että tanssikouluja. Hänen koreografisen tyylinsä voidaan katsoa edustaneen nykybalettia.


title: Maurice Béjart

text: Maurice Béjart oli filosofi Gaston Bergerin poika. Hän opiskeli tanssia samaan aikaan kun suoritti lukio- ja yliopisto-opintoja. Hän ihastui Serge Lifarin tanssiresitaaliin ja päätti antautua kokonaan tanssijaksi. Hän suoritti neljätoistavuotiaana debyyttinsä Pariisin oopperassa ja toimi sen jälkeen Roland Petit'n johdolla.


title: Maurice Béjart

text: Vuonna 1951 hän teki Tukholmassa ensimmäisen koreografiansa "L’Inconnu". Sen jälkeen oli vuorossa Igor Stravinskyn "Tulilintu" (). Vuonna 1955 hän valmisti oman tanssiryhmänsä "Ballets de l’Étoilen" kanssa baletin "Symphonie pour un homme seul", joka perustui Pierre Henryn ja Pierre Schaefferin musiikkiin. Niin lehdistö kuin yleisökin ylisti teosta.


title: Maurice Béjart

text: Vuonna 1960 Brysselin Théâtre royal de la Monnaien johtaja Maurice Huisman oli huomannut Béjartin kyvyt. Béjart siirtyi Brysseliin ja perusti XX:n vuosisadan baletin, jonka kanssa hän kiersi maailmaa ja opetti myös laajalle yleisölleen uuden tanssin saloja.


title: Maurice Béjart

text: Brysselistä tuli hänen toimintansa ansiosta eräänlainen modernin eurooppalaisen baletin ja tanssin keskus. Merkittävimmät teoksensa Béjart loi ehkä juuri Brysselissä, sillä säveltäjä Igor Stravinskin syntymän satavuotisjuhlien kunniaksi siellä esitettiin kaikki säveltäjän keskeiset balettiteokset uudistettuina versioina. Se oli Stravinskin juhla, mutta myös Brysselin ja ennen kaikkea Maurice Béjartin henkilökohtaisen menestyksen juhla.


title: Maurice Béjart

text:
Brysselissä XX:n vuosisadan baletissa solisteina tanssineet ainoat suomalaiset tähtitanssijat
Riitta Heinosen (kultamitali Lausannesta, hopeamitali Varnasta) ja Hannu-Pekka, (HP) Holmströmin, Béjart halusi kiinnittää heti solisteiksi nähtyään heidät Pariisissa keväällä v. 1979.


title: Maurice Béjart

text: Vuonna 1987 Le Monnaien teatterin johtaja Gerard Mortier ajautui avoimeen konfliktiin Maurice Béjartin kanssa. Ollessaan kiertueella Pietarissa Béjart päätti olla palaamatta Belgiaan. Vähän myöhemmin Philip Morris -säätiö kutsui Béjartin pysyvästi Sveitsin Lausanneen, jossa säätiö pitää päämajaansa. Näin Béjart lopetti XX:n vuosisadan baletin toiminnan ja perusti Lausanneen uuden tanssiryhmän, jolle hän antoi nimen Béjart Ballet Lausanne.


title: Maurice Béjart

text: Brysselissä, kuten sen jälkeen myös Lausannessa, Béjart otti ryhmäänsä tulevia huipputanssijoita eri puolilta maailmaa. Béjartilla oli tavoitteenaan saada miesten tanssi uudelleen arvostetuksi, ja hän vaati tanssijoiltaan täydellistä venäläis-ranskalaisen tanssin hallintaa ja taitoa soveltaa ja hallita uusklassisen tanssin uusia virtauksia. Hän halusi toteuttaa kokonaisesityksen, jossa musiikki, lyyrisyys, teatteri ja koreografia yhdistyvät kokonaisuudeksi, ja siihen hän liitti vaatimukset solistisesta mestaruudesta. Teoksissaan Béjart ei kaihtanut suuria universaaleja kysymyksiä, kuten aidsia ja ekologiaa, jotka saivat ryhmän esityksissä oman sijansa.


title: Ramppi-teatteri

text: Ramppi-teatteri ry on Kangasalan kansalaisopiston näytelmäpiirin pohjalle perustettu harrastajateatteri. Ramppi-teatteri on toiminut nykyisessä muodossaan vuodesta 1995, minä aikana katsojia on kertynyt jo yli 60 000 henkeä. Viime vuosina täyttöaste on ollut yli 90 prosenttia. Ramppi-teatterin toiminta on kiinni harrastajien aktiivisuudesta, ja kaikki esiintyjät tekevät työnsä maksutta.


title: Ramppi-teatteri

text: Ramppi-teatteri on Suomen Harrastajateatteriliiton jäsen ja kuuluu myös pirkanmaalaisten harrastajateattereiden muodostamaan Teatteririnkiin.


title: Ramppi-teatteri

text: Ramppi-teatterin näytelmiä ovat ohjanneet muun muassa Ossi Räikkä, Tapio Parkkinen, Panu Rajala, Kari Honkanen, Sina Kujansuu, Ahti Jokinen ja Jukka-Pekka Rotko.


title: Ramppi-teatteri

text: Ramppi-teatterin näytelmissä on ollut säännöllisesti mukana vähintään 20 näyttelijää. Kesällä 2008 näyttelijöitä oli puheroolit ja avustajat yhteenlaskien peräti 55 henkeä. Lavastajat, puvustajat ja muu avustava henkilökunta mukaan lukien teatterissa toimii aktiivisesti kymmeniä henkilöitä, kaikki talkoopohjalla. Näyttelijöitä on ollut paitsi Kangasalta myös Tampereelta, Pälkäneeltä, Orivedeltä ja Vesilahdelta.


title: Ramppi-teatteri

text: Ramppi-teatteri on järjestänyt näyttelijöille myös koulutusta. Koulutuksen ohjaajina ovat toimineet esimerkiksi Kari Honkanen, Seppo Mäki, Emilia Pokkinen ja Matti Viironen. Osa näyttelijöitä on ollut myös omaehtoisesti ammattikoulutuksessa. Tässä suhteessa Tampereen Komediateatterin yhteydessä toimiva näyttelijäkoulutus on ollut Ramppi-teatterille erityisen merkityksellinen. Vuonna 2008 teatteri organisoi näyttelijöilleen erityisen koulutuspaketin, jonka toimeenpanosta vastasi Inga Sulin-Ahola ja kouluttajana toimi näyttelijätyön pitkäaikainen ammattilainen Ahti Jokinen. Vuonna 2009 kouluttajana toimi Vaasan kaupunginteatterin entinen johtaja Marja-Leena Haapanen.


title: Ramppi-teatteri

text: Ramppi-teatterin näytelmät ovat pääsääntöisesti olleet kesäteatteriesityksiä. Paikallinen historia on innoittanut monia näytelmiä. Kantaesityksen ovat saaneet muun muassa Aulis Aarnion käsikirjoittamat näytelmät "Kostianvirta" (1996), "Kostian pappi" (1997), "Noitarumpu" (1999), "Isä Kiljusen kuningasajatus" (2002), "Haaveiden talo" (2003), "Kahdentoista taalerin tähden" (2004), "Kummallinen kuntokoulu" (2005), "Hämärässä laulaa punakylkirastas" (2006), "Tulipunainen ratsastaja" (2007), "Suden hetki" (2008), "Viisi sisarusta" (2009), "Kuinka löytäisin sen laulun" (2010), "Muistat sie Monrepos’n?" (2011) ja "Poika varjoiselta kujalta" (2012). Vuonna 2000 esitettiin kirkon juhlavuoden kunniaksi kirkkonäytelmä "Alussa oli teko". Ramppi-teatteri on esittänyt myös perinteisiä kesäteatterinäytelmiä kuten "Tukkijoella" ja "Viulunsoittaja katolla".


title: Ramppi-teatteri

text: Vuonna 2009 Ramppi-teatteri käynnisti lapsille ja nuorille tarkoitetun Rampin Pikkuteatterin. Tavoitteena on tarjota nuorille mahdollisuus tehdä täysipainoisesti teatteria aina lukuharjoituksista esitykseen asti. Tämä vaikuttaa nuoren tytön tai pojan itsevarmuuden ja esiintymistaitojen kehittymiseen. Perinteisen teatterin lisäksi on mahdollisuus kokeilla erilaisia teatterin tekotapoja: mm. improvisaatiot ja tilatut ohjelmat.


title: Huippukokous

text: Huippukokous on valtion tai hallituksen päämiesten välinen kokous, joka yleensä sisältää tiukat turvallisuusjärjestelyt ja ennalta sovitun asialistan. Esimerkki huippukokouksesta on Geneven huippukokous 1955.


title: Arkhimedeen vala

text: Arkhimedeen vala on Lausannen teknillisen yliopiston opiskelijoiden vuonna 1990 esittämä insinöörien eettinen ohjenuora, vala.


title: Arkhimedeen vala

text:
Insinööriliitto on suomentanut valan lyhyessä muodossa vuonna 1995.
Hieman laajemmassa muodossa se on sisällytetty myös Tekniikan akateemisten Kunniasääntöön.
Vala tai kunniasääntö jaetaan kaikille valmistuville insinööreille ja diplomi-insinööreille heidän todistuksensa mukana. Arkhimedes oli yksi historian suurimmista matemaatikoista ja ensimmäisiä tunnettuja insinöörejä.


title: Arkhimedeen vala

text: "Arkhimedeen vala" (Insinööriliiton suomennos)


title: Arkhimedeen vala

text: "Insinööri on mukana luomassa tekniikkaa, joka koituu luonnon ja ihmisen hyväksi. Insinööri on kaikessa toiminnoissaan suojelemassa kasvien, eläinten ja ihmisen elämää. Insinööri välttää epärehellisyyttä ja epäsopua ja pyrkii kehittymään taitavammaksi ongelmien ratkaisijaksi. Insinööri miettii kehityksen suuntalinjoja ja välttää vahingollisten tavoitteiden toteutumista."


title: Carson Beckett

text: Carson Beckett oli kuvitteellinen henkilö scifi-sarjassa "Stargate Atlantis". Hän toimi Atlantis-retkikunnan ylilääkärinä, ja häntä esitti Paul McGillion.


title: Carson Beckett

text: Skotlantilainen tohtori Beckett oli yksi niistä harvoista retkikunnan jäsenistä John Sheppardin ohella, jolla oli muinaisten geeni luonnollisena omassa DNA:ssaan ja johon ei näin ollen tarvinnut rokottaa geeniä. Aluksi hän ei kuitenkaan mielellään koskenut muinaisten teknologiaan, ja hän kiersi myös mahdollisimman kaukaa tilanteet, joihin liittyi aseita ja hengenvaaraa. Toisinaan hänen oli kuitenkin pakko antautua vaaratilanteisiin, ja hän tottui vähitellen niihin ja Atlantikseen työskennellen aina parhaansa mukaan pelastaakseen ihmishenkiä. Hän oli empaattinen ja ystävällinen hahmo, joka ei pelännyt näyttää muille tunteitaan.


title: Carson Beckett

text: Tohtori Beckett oli muinaisten geenirokotteen alkuperäinen kehittäjä. Rokotteen avulla pystytään istuttamaan muinaisten geeni niihin ihmisiin, jotka eivät kanna geeniä luonnostaan. Noin puolet rokotteen saaneista ihmisistä hylkii geeniä, mutta toinen puoli pystyy rokotuksen jälkeen käyttämään muinaisten teknologiaa. Beckett kehitti myös retroviruksen, joka muuttaa wraithin ulkomuodoltaan ihmiseksi. Wraithien aggressiivisuuteen ja muihin persoonallisuuspiirteisiin retrovirus ei kuitenkaan vaikuta, eikä sen vaikutus kestä pitkään ilman jatkuvaa geeniterapiaa.


title: Carson Beckett

text: Beckett kuoli räjähdyksessä, kun hän oli hävittämässä potilaastaan leikkaamaansa räjähtävää kasvainta. Hänen ruumiinsa ja henkilökohtaiset tavaransa lähetettiin hänen perheensä luo kotiin Skotlantiin. Becketin klooni löydettiin ja se syväjäädytettiin. Myöhemmin hänet otettiin pois syväjäädytetystä tilasta, ja hänet lähetettiin takaisin maahan. Hän palasi kuitenkin takaisin ja joutui lentämään Atlantiksella puolustamaan maata Wraithien hyökkäykseltä.


title: Kloogan leiri

text: Kloogan leiri voi tarkoittaa monia pohjoisvirolaiseen Kloogan taajamaan ja sen lähiseutuun liittyviä paikkoja:


title: Juho Jännes

text: Juho Kaarle Jännes (vuoteen 1906 Genetz; 28. heinäkuuta 1880 Hämeenlinna – 26. tammikuuta 1964 Helsinki) oli suomalainen maatalouspoliitikko, joka toimi Maataloustuottajain Keskusliiton (MTK) ensimmäisenä puheenjohtaja vuosina 1917–1918 ja 1923–1955.


title: Juho Jännes

text: Jänneksen vanhemmat olivat professori ja senaattori Arvid Genetz sekä Julia Arppe. Suomenmielinen Genetz käytti kirjailijanimeä "Arvi Jännes" ja hänen lapsensa suomensivat sukunimensä Jännekseksi. Juho Jännes kirjoitti ylioppilaaksi Helsingin Suomalaisesta Yhteiskoulusta vuonna 1898 ja opiskeli yliopistossa pääaineinaan fysiikkaa ja kemiaa. Hän valmistui filosofian kandidaatiksi ja maisteriksi 1903. Jännes perehtyi maataloustieteisiin suorittaessaan jatko-opintoja Saksassa. Hän peri vanhemmiltaan Ahtialan kartanon Lohjalla, mutta muuten hänellä ei ollut henkilökohtaista kosketusta maanviljelyyn. Vuosina 1908–1918 Jännes toimi Helsingin maanviljelyslyseon rehtorina, mihin tehtävään hänet oli kutsunut Hannes Gebhard. Vuonna 1917 Jännes valmistui filosofian lisensiaatiksi ja väitteli seuraavana vuonna tohtoriksi.


title: Juho Jännes

text: Jännes toimi SOK:n puheenjohtajana 1916–1917, jolloin hän epäonnistui osuuskauppaliikkeen jakautumisen estämisessä. Kun Suomen Maataloustuottajain Keskusliitto perustettiin vuonna 1917, Jännes valittiin sen valtuuskunnan ensimmäiseksi puheenjohtajaksi. Järjestön jäsenmäärä oli aluksi pieni ja sen vaikutusvalta nojasi johtohenkilöiden asiantuntemukseen. MTK:n jäsenkunnalle Jännes jäi melko etäiseksi henkilöksi. Suomen ulkoasiainhallinnon perustamisvaiheessa Jännes nimitettiin 1918 lähetystöneuvokseksi ja kauppakomission puheenjohtajaksi Berliiniin. Vuosina 1919–1920 hän toimi Suomen lähettiläänä Berliinissä. Presidentti K. J. Ståhlberg erotti hänet sen jälkeen kun Suomen sotaministeriön Saksassa tekemistä asekaupoista oli syntynyt julkisuudelta salattu skandaali. Kotimaahan palattuaan Jännes perusti elannokseen Ahtialan kartanoon puutarha- ja taimikaupan.


title: Juho Jännes

text: Jännes palasi MTK:n valtuuskunnan johtoon 1923. Vuodesta 1935 nimikkeenä oli johtokunnan puheenjohtaja. Hän oli ajoittain ehdolla myös Maataloushallituksen ylijohtajaksi, mutta häntä ei nimitetty tehtävään. Sotien jälkeen MTK ja Jännes sen johdossa suhtautuivat nihkeästi valmiiden peltojen luovuttamiseen Karjalan evakoille. Jänneksen ehdotuksesta vuonna 1940 perustettiin Pellonraivaus Oy uudismaiden raivaamisen edistämiseksi. Sotien jälkeen MTK:n jäsenkunta laajeni huomattavasti ja toiminta muuttui aiempaa räväkämmäksi. Jännes luopui puheenjohtajuudesta vasta vuonna 1955. Hän teki myös MTK:n tilauksesta tutkimuksia maataloudesta, toimi Pohjolan Talonpoikaisjärjestöjen Keskusneuvostossa (NBC) ja oli aktiivinen maatalouskerhotoiminnassa.


title: Juho Jännes

text: Maatalousjärjestöjen ohella Jänneksellä oli runsaasti muitakin luottamustehtäviä. Hän oli pitkäaikainen Yleisradion hallintoneuvoston puheenjohtaja, Valtion maanviljelyskemian laboratorion johtokunnan puheenjohtaja vuosina 1939–1954 ja kuului Kansallisen Kokoomuksen puoluevaltuuskuntaan 1929–1942. Hän oli myös yksi sähkölamppuja valmistavan Airamin perustajista ja sen johtokunnan puheenjohtaja 1921–1931 sekä uudelleen vuodesta 1948.


title: Juho Jännes

text: Jännes sai professorin arvonimen 1948.


title: Juho Jännes

text: Jänneksen puoliso oli Suomen Sotilaskotiliiton puheenjohtaja Toini Jännes, o.s. Liljeström (1884–1942). Heidän lapsensa olivat Heli Virkkunen o.s. Jännes, taidegraafikko Lea Ignatius, professori Lauri Jännes sekä puutarha-arkkitehti Jussi Jännes. Juho Jänneksen veli oli näyttelijä Paavo Jännes ja sisarentytär runoilija Saima Harmaja.


title: Steve Nash

text: Stephen John "Steve" Nash O.C., OBC (s. 7. helmikuuta 1974 Johannesburg, Etelä-Afrikka) on kanadalainen aktiiviuransa päättänyt koripalloilija. Pelintekijänä NBA:ssa vuosina 1996–2015 pelaajauransa tehnyttä Nashiä pidetään yhtenä pelipaikkansa historian parhaista pelaajista. Hänet valittiin muun muassa vuosina 2005 ja 2006 ja kahdeksan kertaa un. Nash voitti sarjan syöttötilaston viidesti, ja hän oli myös tarkka vapaa- ja kolmen pisteen heitoissa.


title: Steve Nash

text: Nash pelasi yliopistokoripalloa Santa Claran yliopistossa. Kahtena viimeisenä opiskeluvuotenaan hänet valittiin konferenssin parhaaksi pelaajaksi. Yliopiston jälkeen Nash osallistui varaustilaisuuteen, jossa hän oli Phoenix Sunsin 15. varaus. Nash hankittiin Sunsiin Kevin Johnsonin varamieheksi, josta Nash nousisi ajan saatossa hänen paikalleen. Ennen kauden alkua joukkueeseen hankittiin kuitenkin lisää pelaajia ja myöhemmin myös Jason Kidd liittyi joukkueeseen. Tämän takia Nash pelasi loppukaudesta yhä vähemmän minuutteja. Seuraavana vuonna hänen roolinsa ei juurikaan muuttunut, mutta hän onnistui parantamaan henkilökohtaisia tilastojaan.


title: Steve Nash

text: Kesällä 1998 Nash siirtyi Dallas Mavericksiin kuusivuotisella sopimuksella. Hänen ensimmäistä Dallas-kautta varjostivat loukkaantumiset, jotka olivat osasyy huonoihin peleihin. Tilastollisesti kausi 2001–2002 oli hänen parhaansa Dallasissa. Nash pelasi seurassa vuoteen 2004 asti, jolloin sopimus loppui. Tällöin Phoenix tarjosi rahakkaimman sopimuksen ja Nash palasi seuraan. Vuosina 2005 ja 2006 hänet valittiin . Nash pelasi Phoenixissa vuoteen 2012 asti. Heinäkuussa 2012 hän siirtyi Los Angeles Lakersiin kolmivuotisella sopimuksella.


title: Steve Nash

text: Nash ei pelannut Lakersissa kaudella 2014–2015 loukkaantumisista johtuen. Hän ilmoitti päättävänsä kilpauransa maaliskuussa 2015.


title: Steve Nash

text: Nash pelasi myös Kanadan maajoukkueessa. Hän edusti maata vuoden Sydneyn kesäolympialaisissa 2000, missä Kanada sijoittui seitsemänneksi.


title: Steve Nash

text: Nashin veli Martin Nash on jalkapalloilija. Myös Steve pelasi nuoruudessaan jalkapalloa.


title: Lauri Jännes

text: Lauri Arvid Emil Jännes (15. marraskuuta 1917 Helsinki – 26. heinäkuuta 2002 Helsinki) oli suomalainen professori, joka työskenteli pitkään Valtion Seerumilaitoksessa ja Kansanterveyslaitoksessa. Hän toimi Helsingin yliopiston matemaattis-luonnontieteellisen tiedekunnan biotieteiden laitoksen dosenttina 1957–1982.


title: Lauri Jännes

text: Jänneksen isä oli professori Juho Jännes.


Saksan siviilihallinto valloitetuilla alueilla toisen maailmansodan aikana muodostui useasta osasta: Saksan valtakunnanhallintoon suoraan liitetyt alueet ja valtakunnan hallintoon suoraan liitettyinä alueina kohdellut alueet, joiden muodollinen asema kuitenkin jätettiin toista maailmansotaan seuraavaksi odotettavaa rauhankongressia varten. Toisessa ryhmässä olivat siviilihallintoon pannut valloitetut alueet, joilla oli rodullisesti germaaniseksi luokiteltava väestö ja myös voittomaat, joilta suunniteltiin slaaveja karkotettavaksi, tuhottavaksi tai syntyvyyssäännösteltäväksi, jotta saksalaisille uudisasukkaille olisi elintilaa.


title: Saksan siviilihallinto valloitetuilla alueilla toisen maailmansodan aikana

text: Saksan siviilihallintoon eivät kuuluneet Wehrmactin sotilashallintoon kuuluvat alueet, joita oli Atlantin rannikolla ja samalla itärintamalla, jossa käytiin taisteluja. Wehrmachtin sotilashallinto ulottui jopa 300 kilometriä rintamalta selustaan päin, minkä vuoksi esimerkiksi Saksan siviilihallintoon ehti vain 2/3 Ukrainasta.


text: Saksan siviilihallinto tarkoitti käytännössä valloitetuilla alueilla sitä, että kenraalikuvernööriksi tai protektoriksi asetettiin Saksan kansallissosialistisen työväenpuolueen piiripäälliköitä tai muita virkailijoita, jotka ryhtyivät kohtelemaan väestöä lähinnä kansallissosialistisen rotuideologian mukaisesti ja missä parhaimmassa asemassa olivat valloitetut germaanikansat ja heikoimmassa asemassa slaavit.


text: Tärkein siviilihallinnon muoto oli valtakunnanministeri Alfred Rosenbergin johtama valloitettujen itäalueiden valtakunnanministeriön johtamat hallintoelimet, joille siirrettiin valloitettujen alueiden hallinto sen jälkeen, kun alue oli Saksan armeijan edetessä jäänyt selustaan, jolloin Wehrmachtin sotilashallinto lakkautettiin kyseisen valloitetun alueen osalta.


text: Valloitettujen alueiden hallinnasta kuitenkin kilpaili osittain Heinrich Himmlerin johtama SS sekä Herman Göringin johtaman Saksan nelivuotissuunnitelman jäljiltä jääneet suunnittelutoimistot, jotka sotateollisuuden vuoksi saivat lisää merkitystä senkin jälkeen, kun 1936–1940 vuodeksi määritelty nelivuotissuunnitelma oli päättynyt.


text: Siviilihallinnosta huolimatta idässä myös Wehrmachtille jäi omaa hallintoa, muun muassa suuret sotavankileirit.


title: Slaven Bilić

text: Slaven Bilić (s. 11. syyskuuta 1968 Split, Kroatia, Jugoslavia) on kroatialainen jalkapallovalmentaja ja entinen puolustaja. Syyskuusta 2018 lähtien hän on valmentanut Ittihadia.


title: Slaven Bilić

text: Bilić aloitti peliuransa kotikaupunkinsa HNK Hajduk Splitissä 1987. Hän edusti joukkuetta ensin Jugoslavian ja sitten Kroatian pääsarjassa kaikkiaan 109 ottelun verran. 1993 hän siirtyi 750 000 punnan siirtosummalla saksalaisseura Karlsruher SC:hen. Bilić esiintyi edukseen seuran paidassa ja oli mukana UEFA-cupin välierissä 1993–1994, kun KSC hävisi Casino Salzburgille rangaistuspotkukilpailujen jälkeen.


title: Slaven Bilić

text: Tammikuussa 1996 Bilić siirtyi 1,3 miljoonan punnan siirtosummalla West Ham Unitediin. Kroaatti nousi Hammersissa avauskokoonpanon mieheksi. Hyvät esitykset takasivat Bilićille paikan Kroatian maajoukkueeseen vuoden 1996 EM-kisoissa.


title: Slaven Bilić

text: EM-kisojen hyvät esitykset saivat silloisen Everton-valmentaja Joe Roylen kiinnostumaan kroaattipuolustajasta, joka tekikin maaliskuussa 1997 sopimuksen Evertonin kanssa. Hän pelasi kuitenkin kauden loppuun West Hamissa ja siirtyi Evertoniin elokuussa 1997, kun Howard Kendall oli jo ottanut Roylen paikan päävalmentajana. Bilićin debyyttikautta Evertonissa varjostivat lukuisat varoitukset jotka pitivät hänet sivussa pelikentiltä.


title: Slaven Bilić

text: Bilić kuului Kroatian maajoukkuemiehistöön myös MM-kisoissa 1998. Bilić muistetaan Kroatian pronssijuhliin päättyneistä kisoista eritoten tilanteesta, joka maksoi Ranskan Laurent Blancille finaaliesiintymisen. Bilić kaatui näyttävästi tilanteessa, jossa hänen ja Blancin välillä ei televisiokuvien mukaan ollut edes kontaktia.


title: Slaven Bilić

text: MM-kisojen jälkeen Bilić kärsi jalkavaivoista ja palasi kotimaahansa. Loukkaantumiset pitivät hänet sivussa Evertonin peleistä kauden 1998–1999 alussa, mutta paluunsa jälkeen hän onnistui vakuuttamaan otteillaan Everton-valmentaja Walter Smithin. Hän jätti Evertonin kauden 1999–2000 jälkeen ja palasi HNK Hajduk Splitiin. Uran viimeiseksi jäänyttä kautta 2000–2001 varjostivat loukkaantumiset ja Bilić pystyi pelaamaan ainoastaan yhdeksän ottelua kauden aikana.Oikeustieteen akateemisen tutkinnon suorittanut Bilić palasi jalkapallon pariin 2004, kun hänestä tuli Kroatian alle 21-vuotiaiden maajoukkueen päävalmentaja. Yhdessä entisen seurakaverinsa Aljoša Asanovićin kanssa Bilić valmensi Kroatian nuoria alle 21-vuotiaiden EM-turnauksen karsinnoissa. Paikka varsinaisessa lopputurnauksessa jäi saavuttamatta Kroatian hävittyä Serbia-Montenegron nuorille playoff-vaiheessa.


title: Slaven Bilić

text: Heinäkuussa 2006 Bilić valittiin Kroatian maajoukkueen uudeksi päävalmentajaksi. Bilić kasasi valmennustiimiinsä entiset maajoukkuetoverinsa Aljoša Asanovićin, Robert Prosinečkin, Nikola Jurčevićin ja Marijan Mrmićin. Taktiset kuviot toimivat hyvin ja Kroatia eteni EM-kisoihin 2008 voittamalla karsintalohkonsa viiden pisteen erolla Venäjään. Kroatia hävisi karsinnoissa vain yhden ottelun, kun Makedonia yllätti ruutupaidat Skopjessa 2–0. Kisoista ulos jääneen Englannin Kroatia voitti Zagrebissa 2–0 ja Lontoossa 2–3.


title: Slaven Bilić

text: Itse EM-lopputurnauksessa Bilićin luotsaama Kroatia pelasi alusta alkaen näyttävää ja tehokasta jalkapalloa. Se kaatoi alkulohkon avausottelussa isäntäjoukkue Itävallan 1–0 ja nousi mestarisuosikkien joukkoon kaatamalla vahvan esityksen jälkeen Saksan 2–1. Bilić lepuutti avainpelaajiaan lohkon päätöskamppailussa Puolaa vastaan, tuloksena siitä huolimatta 1–0-voitto.


title: Slaven Bilić

text: Puolivälierissä Kroatia sai kovan haasteen Turkilta. Kahden räväkän valmentajana, Bilićin ja Fatih Terimin taktinen kohtaaminen huipentui jatkoajan viime hetkille. Ensin Bilić sai aihetta riemuun kun Kroatia meni 118.minuutilla 1–0-johtoon. Turkki nousi kuitenkin jatkoajan lisäajalla tasoihin ja masensi kroaatit. Bilić yritti turhaan kasata miehiään nopeasti rangaistuspotkukilpailuun. Luka Modrić ja Ivan Rakitić ampuivat vetonsa ohi. Darijo Srna piti osumallaan kroaattien toiveita yllä, mutta Rüştü Reçberin torjuttua Mladen Petrićin vedon Bilićin miehistön komeat kisat päättyivät puolivälieriin.


title: Slaven Bilić

text: MM2010-karsinnoissa Bilićin luotsaaman Kroatian otteet olivat kaukana EM-kisojen sensaatiosta. Tappiot Englannille ja vaikeudet Ukrainan kanssa johtivat lopulta Kroatian jäämiseen lohkonsa kolmanneksi ja ulos kisakoneesta. Karsintojen jälkeen Kroatiassa nousi vaateita Bilićin erottamisesta. Kroatian liitto kuitenkin luotti valmentajaansa ja Bilićin johdolla Kroatia palasi takaisin arvokisoihin voittamalla oman EM2012-karsintalohkonsa edeten lopputurnaukseen.


title: Slaven Bilić

text: Toukokuussa 2012 Bilić ilmoitti jättävänsä Kroatian maajoukkuevalmentajan tehtävät EM-kisojen jälkeen. Hän ilmoitti haluavansa siirtyä valmentamaan seuratasolle. Pian lähtöilmoituksensa jälkeen Bilić kertoi siirtyvänsä EM-kisojen jälkeen kolmivuotisella sopimuksella venäläisseura FK Lokomotiv Moskovan päävalmentajaksi. Kausi 2012/13 sujui Lokomotivilta heikosti ja joukkue oli liigassa vasta yhdeksäs. Sijoitus oli seuran huonoin Venäjän liigassa. Kauden jälkeen Bilić sai potkut tehtävästään. Pian Lokomotivista lähtönsä jälkeen Bilićistä tuli turkkilaisseura Beşiktaşin päävalmentaja.


title: Slaven Bilić

text: Kroatialaisen johdolla Beşiktaş oli mukana Turkin liigan kärkikahinoissa, mutta mestaruus jäi kahden perättäisen kolmossijan myötä haaveeksi. Toukokuussa 2015 kerrottiin, että Bilić jättää seuran kauden päätteeksi. Kesäkuussa 2015 hän teki kolmivuotisen sopimuksen West Ham Unitedin kanssa. Bilićin johdolla West Ham pelasi hyvän Valioliigakauden 2015/16 ja sijoittui liigassa seitsemänneksi. Näin joukkue saavutti paikan Eurooppa-liigan karsintoihin. Sijoius oli West Hamin paras sitten kauden 2001/02 seitsemännen sijan.


title: Slaven Bilić

text: Kaudella 2016/17 West Hamin kausi oli turbulenttinen ja joukkueen peliesitykset vaihtelivat hyvin paljon. Alkukaudella joukkue voitti vain kolme 10 ensimmäisestä ottelustaan, mutta parhaimmillaan loppukaudella se pelasi kuusi ottelua perättäin ilman tappioita. Lopulta sijoitus oli 11:s. Eurooppa-liigasta West Ham putosi jo karsinnoissa romanialaiselle FC Astra Giurgiulle. Seura menetti kauden aikana myös tähtipelaajansa Dimitri Payet'n, joka siirtyi tammikuussa 2017 Marseilleen. Ennen siirtonsa varmistumista Payet kieltäytyi pelaamasta West Ham -paidassa. Kausi 2017/18 alkoi edellistä murheellisemmin, kun West Ham voitti vain kaksi kauden 10 ensimmäisestä ottelusta. Putoamisviivan alapuolelle vajonnut seura erotti lopulta Bilićin marraskuun alussa 2017.


title: Slaven Bilić

text: Syyskuussa 2018 Bilićistä tuli Saudi-Arabian pääsarjassa pelaavan Ittihadin päävalmentaja.


title: Nenad Medic

text: Nenad Medic (s. 21. joulukuuta 1983, Apatin, Serbia) on serbialaissyntyinen kanadalainen pokeriammattilainen. Nenad Medic opiskeli Waterloon yliopistossa ja pelasi koripalloa useita vuosia. Havaittuaan, ettei nouse NBA-tasolle asti Medic aloitti pokerinpeluun


title: Nenad Medic

text: Medic on menestynyt erityisesti World Poker Tourilla, josta hänellä on useita rahasijoja. Tammikuussa 2005 hän oli WPT:n PokerStars Caribbean Adventure -turnauksen kuudes ansaiten 112 500 dollaria. Marraskuussa 2006 Medic voitti Foxwoodin kasinolla käydyn WPT:n World Poker Finals -turnauksen. Ykköspalkinto oli 1 717 194 dollaria. Seuraavana vuonna hän oli saman turnauksen kakkonen (vuonna 2005 turnauksen voittanut Nick Schulman oli kolmas).


title: Nenad Medic

text: Tammikuussa 2006 Medic oli Australian pokerimestaruuskilpailujen (Aussie Millions) pääturnauksessa kolmas ansaiten 376 200 Australian dollaria.


title: Nenad Medic

text: Medic voitti vuoden 2008 World Series of Pokerin ensimmäisen turnauksen, joka oli 10 000 dollarin pot limit hold'emin maailmanmestaruusturnaus. Medic sai ensimmäisen WSOP-rannekkeensa lisäksi 794 112 dollaria.


title: Nenad Medic

text: Internetissä Nenad Medic pelasi aiemmin nimimerkillä "serb2127". Nykyään hän edustaa Full Tilt Poker -nettipokerihuonetta. Kesäkuussa hänen turnausansionsa ylittivät 3,6 miljoonaa dollaria.


title: Loretta Young

text: Loretta Young (alk. Gretchen Michaela Young, 6. tammikuuta 1913 Salt Lake City, Utah – 12. elokuuta 2000 Los Angeles, Kalifornia) oli Oscar-palkittu yhdysvaltalainen näyttelijä, joka teki merkittävän uran niin elokuvissa kuin televisiossakin.


title: Loretta Young

text: Hän aloitti uransa jo mykkäelokuvien parissa, ja ensimmäinen elokuva valmistui 1917 hänen ollessaan vasta neljävuotias. Vuodesta 1928 alkaen hän esiintyi nimellä Loretta Young. Young sai parhaan naispääosan Oscarin elokuvasta "Farmarin tytär" (1947), joka perustuu Hella Wuolijoen näytelmään. Vuosina 1953–1960 televisiossa esitettiin sarjaa "The Loretta Young Show", joka oli suuri menestys.


title: Loretta Young

text: Youngilla on kaksi tähteä Hollywood Walk of Famella, toinen elokuvaurasta ja toinen televisiourasta.


title: Thebe

text: Thebe on Jupiterin kuu. Se on Jupiterista katsottuna neljäs kuu. Kuu löydettiin 5. maaliskuuta 1979 Voyager 1 -luotaimen kuvista. Myöhemmin huomattiin, että se näkyi jo 27. helmikuuta 1979 otetuista kuvista.


title: Thebe

text: Kuu on saanut nimensä kreikkalaisesta mytologiasta jokijumala Asopoksen tyttären mukaan.


title: Thebe

text: Thebessä on kuun kokoon nähden 3–4 erittäin suurta törmäyskraatteria. Juuri muuta kuusta ei tiedetäkään.


title: Greer Garson

text: Eileen Evelyn Greer Garson (29. syyskuuta 1904 Lontoo, Britannia – 6. huhtikuuta 1996 Dallas, Texas Yhdysvallat) oli englantilainen näyttelijä. Hän sai vuonna 1943 parhaan naispääosan Oscar-palkinnon roolista elokuvassa "Rouva Miniver" (1942). Vuonna 1961 hän sai Golden Globe -palkinnon.


title: Greer Garson

text:
Garson opiskeli Lontoossa ja Grenoblessa. Hän työskenteli ensin mainosalalla ja esiintyi harrastajateatterissa ennen kuin 24-vuotiaana ryhtyi päätoimiseksi näyttelijäksi. Hän esiintyi Briminghamissa ja sitten Lontoossa, josta MGM:n Louis B. Mayer löysi hänet ja palkkasi elokuviinsa.
Greer Garson muistetaan parhaan naispääosan Oscarin saaneesta roolisuorituksesta elokuvassa "Rouva Miniver" ("Mrs. Miniver", 1942).


title: Greer Garson

text: Greer Garsonilla on tähti Hollywood Walk of Famella.


title: Jalmari Jäntti

text: Hjalmar "Jalmari" Johannes Jäntti (9. huhtikuuta 1876 Viipurin maalaiskunta – 9. maaliskuuta 1960 Helsinki) oli WSOY:n toimitusjohtaja. Hän kirjoitti ylioppilaaksi Jyväskylän lyseosta vuonna 1894 ja valmistui filosofian kandidaatiksi 1898. Talvikauden 1898–1899 hän opiskeli taloustiedettä Münchenin yliopistossa ja teki myöhemmin useita ulkomaanmatkoja.


title: Jalmari Jäntti

text: Jäntti aloitti WSOY:n palveluksessa apulaisjohtajana vuonna 1899, siirtyi kirjalliseksi johtajaksi 1904, ja toimitusjohtajana hän toimi Werner Söderströmin kuoleman jälkeen 1914–1951. Hän toimi myös Porvoon kaupunginvaltuuston jäsenenä, rahatoimikamarissa, säästöpankin johtokunnassa ja yhteiskoulun johtokunnassa. Lisäksi hän oli mukana Suomen Kustannusyhdistyksen hallintoneuvostossa, Yhtyneet Kuvalehdet oy:n johtokunnan puheenjohtajana sekä WSOY:n hallintoneuvoston ja Rautatiekirjakauppa oy:n johtokunnan jäsenenä. Toimipa hän valtiopäivien pikakirjoittajanakin vuonna 1897. Hän oli Suomalaisen Kirjallisuuden Seuran ja Suomen Kulttuurirahaston kunniajäsen ja sai professorin arvon 1946.


title: Jalmari Jäntti

text: Hänen poikiaan olivat Yrjö Jäntti, joka toimi WSOY:n pääjohtajana 1952–1968, ja Lauri Jäntti, joka oli Yhtyneiden Kuvalehtien johtaja 1934–1969, sekä nuorena kuollut Kalevi Jäntti, jonka muistoksi Jalmari Jäntti perusti vaimonsa Hildur Jäntin kanssa Kalevi Jäntin palkinnon.


title: Suiō-ryū iai kenpō

text: Mima Yoichizaemon Kagenobu (三間与一左衛門景延) (1577–1665) syntyi Dewan provinssissa, missä hänen isänsä "Mima Saigū" toimi šintopappina Jūnisha Gongenin pyhinvaelluspaikalla. Nuorena hän harjoitteli Tsukahara Bokudenin perustaman koulukunnan kenjutsua ja "yamabushien" harjoittamaa jōjutsua (Kongōjō jōhō).


title: Suiō-ryū iai kenpō

text: 18-vuotiaana Yoichizaemon hävisi ystävällismielisen kaksinkamppailun isänsä ystävälle, "Sakurai Gorōemon Naomitsu" -nimiselle samuraille, joka käytti "Hayashizaki Jinsuke Shigenobulta" oppimaansa "iai"-tekniikkaa. Ottelun jälkeen nuori Yoichizaemon vietti useita kuukausia Naomitsun oppilaana. Opittuaan Hayashizaki-ryūn perusteet hän harjoitteli niitä päättäväisesti yhdistäen tiukan harjoituksen ja šintolaiset rukousharjoitukset saadakseen jumalilta johdatusta miekkataitoihinsa. Lopulta, vannottuaan kehittävänsä oman tyylinsä, Yoichizaemon lähti soturin pyhiinvaellukselle, "musha shūgyōlle", koetellakseen ja kehittääkseen asetaitojaan. Vaelluksellaan hän harjoitteli muun muassa "Hiei"-vuorelta paenneiden Buddhalaisten munkkien Japanin sisällissotien taistelukentillä koeteltuja naginata-taitoja.


title: Suiō-ryū iai kenpō

text: Matkallaan Yoichizaemon myös jatkoi askeettisia harjoitteitaan ja meditoi säännöllisesti, jopa vetäytyen pitkiksi ajoiksi syrjäisille pyhille paikoille syvällä vuoristossa. Tämän hellittämättömän fyysisen ja henkisen harjoittelun sanotaan lopulta johtaneen valaistumiseen. Vaelluksensa kahdentenakymmenentenä vuotena meditoidessaan Yoichizaemonin mieleen nousi yllätäen näky lokeista liitämässä vaivattomasti veden yllä, ilman tietoista yritystä tai ajatusta. Hän tajusi nyt voivansa käyttää miekkaansa samalla tavalla. Näkynsä innoittamana Yoichizaemon loi tyylin perustana toimivat 64 tekniikkaa ja nimesi näin syntyneen tyylinsä Suiō-ryūksi ("Vesi-lokki -tyyli")


title: Suiō-ryū iai kenpō

text: Yoichizaemonin harjoittelun henkiset ja filosofiset osa-alueet ovat vahvasti läsnä Suiō-ryūn tekniikoissa. Ydintekniikat ovat yhteydessä hänen opetuksiinsa Ryōbu Shintōssa, järjestelmässä joka tulkitsee šintojumaluuksia esoteerisen Shingon-buddhalaisuuden kautta, ja kuvastavat "taivaan 28 tähtikuviota ja maan 36 lintua".


title: Suiō-ryū iai kenpō

text: Yoichizaemon jatkoi harjoittelua ja vaellustaan koko ikänsä, ja 67 vuoden iässä luopui opettamisesta siirtäen vastuun tyylistä pojalleen, "Mima Yohachirō Kagenagalle". Aloittelijoille liian vaikeina pitämiinsä perustajan luomiin tekniikoihin Yohachirō lisäsi kymmenen goyō- ja goin-muotoa, jotka harjoittavat hyökkääviä ja puolustavia perustekniikoita. Tyylin yhdeksäs sōke, "Fukuhara Shinzaemon Kagenori", harjoitteli Masaki-ryūn "manrikigusaria" ja loi sen perusteella "Masaki-ryū Fukuhara-ha kusarigamajutsu"n joka on siitä lähtien periytynyt Suiō-ryūn rinnalla. Tekniikoiden suullisen välityksen perinne jatkuu nykypäivään asti, "Katsuse Yoshimitsu Kagehiro"n ollessa tyylin viidestoista sōke (myös Masaki-ryū Fukuhara-ha 12. sōke, iaidō kyōshi 7. dan, kendo kyōshi 7. dan, jōdō renshi 6. dan). Katsuse-sōke opettaa tyylin pääsalilla "Hekiunkanilla" ("Sinisten pilvien sali"), "Shizuokan" kaupungissa.


title: Suiō-ryū iai kenpō

text: Suiō-ryū on kattava sotataitojen koulu jonka pääpaino on iai-tekniikassa. Harjoittelu perustuu, kuten useimmissa muissakin perinteisissä kouluissa, lähinnä yksin tai parin kanssa tehtäviin kata-muotoihin. Harjoiteltaviin kata-sarjoihin kuuluvat muun muassa seuraavat:Lisäksi on huomioitava että useimpia yksin tehtäviä muotoja voidaan harjoitella myös parin kanssa, esimerkiksi parittamalla hyökkäävä tekniikka sopivan puolustuksen sisältävän katan kanssa. Tämä on olennainen osa harjoittelua ja mukana siinä alusta lähtien.


title: Suiō-ryū iai kenpō

text: Vaikka iai-tekniikat ovatkin koulun tunnetuin ja eniten harjoiteltu osuus, ne muodostavat vain osan sen laajasta tekniikkavalikoimasta, joka sisältää paljon muotoja miekan lisäksi myös muille aseille:Muiden sarjojen harjoittelu alkaa vasta kun harjoittelija on edistynyt tarpeeksi miekan vedossa ja siitä päättää opettaja.


title: Suiō-ryū iai kenpō

text: Perustajan poika Yohachirō seurasi isäänsä koulukunnan toisena sōkena ja perimysketju on jatkunut katkeamattomana nykypäivään asti. Perinteisesti kage-tekniikkasarjat opetettiin vain tyylin seuraavalle päämiehelle. Nykyään lähes kaikkia koulukunnan tekniikoita opetetaan avoimesti, mutta on muutamia sarjoja iai-katoja sekä joho katasarja, jotka edustavat tyylin opetusten sisintä olemusta, on yhä varattu opetettavaksi vain tulevalle sōkelle.


title: Suiō-ryū iai kenpō

text: Perimysjärjestys tähän päivään asti :Useiden muiden koryū-koulukuntien tapaan Suiō-ryū käyttää nykyaikaisten kyū- ja dan-arvojen sijaan perinteisempää menjo-järjestelmää joka perustuu eräänlaisiin lisensseihin. Nämä arvot ovat, alimmasta korkeimpaan, "shoden, chūden, shōmokuroku, chūmokuroku, daimokuroku, shōmenkyo" ja "menkyo kaiden". Lisäksi koulukunnan seuraavan päämiehen nimitys tapahtuu "inka"-todistuksella. Nämä lisenssit toimivat tunnustuksena sōkelta siitä, että harjoittelija on edistynyt ja oppinut tietyn osan tyylin sisällöstä sekä myöhemmin todisteena hänen luvastaan opettaa tuota sisältöä edelleen. Koulun jäsenen ei ole suotavaa opettaa tai esitellä tyyliä ilman sōken lupaa.


title: Suiō-ryū iai kenpō

text: Suiō-ryūn harjoittelu on mahdollista Japanin lisäksi Yhdysvalloissa, Ranskassa, Espanjassa, Portugalissa, Puolassa, Tahitilla, Brasiliassa, Suomessa, Virossa ja Hong Kongissa. Tyylin harjoittelu on mahdollista aloittaa joko suoraan tai esimerkiksi Kendoliiton iaidōn harjoittelun syventyessä koryū-harjoitteluun. Suiō-ryūn harjoitteluun mukaan pääseminen edellyttää opettajan hyväksyntää.


title: Suiō-ryū iai kenpō

text: Aluksi mukaan päässyt harjoittelija oppii alkupään perusmuotoja ja jos hän harjoittelee tarpeeksi aktiivisesti hänelle tarjotaan mahdollisuutta tehdä "keppan", vanhanmallinen vala jolla sitoudutaan koulun sääntöihin. Varsinaiseksi jäseneksi harjoittelija pääsee kirjoitettuaan nimensä ryun rekisterikirjaan. Tämän jälkeen on myös mahdollista päästä harjoittelemaan koulun edistyneempää sisältöä.


title: Suiō-ryū iai kenpō

text: Sōke Katsuse Yoshimitsu Kagehiro perusti Suomen Suiō-ryū iai kenpō -shibun 1.7.2013 Jyväskylän kesäleirin yhteydessä. Suomen shibu toimii suoraan sōken alaisuudessa. Suomessa Suiō-ryūn harjoitusryhmiä on seuraavissa kaupungeissa: Helsinki, Jyväskylä, Kemi, Kotka, Kouvola, Kuopio, Lahti, Oulu, Savonlinna, Tampere ja Turku.


title: Suiō-ryū iai kenpō

text: Suositun mangasarjan Lone Wolf and Cub ("Kozure Ookami", 子連れ狼) piirtäjä "Koike Kazuo" valitsi nimen Suiō-ryū sarjan päähenkilön, "Ogami Ittōn" (拝 一刀), miekkailutyylille puhtaasti koska se kuulosti hyvältä. Saatuaan tietää tyylin olevan oikeasti olemassa hän vieraili sen pääsalilla osoittaakseen kunnioitusta. Myöhemmin TV-adaptaation toisen kauden taistelukoreografi vieraili Hekiunkanilla ja vaikututtuaan näkemästään vietti jonkin aikaa oppien koulun muotoja. Sarjan viimeisellä kaudella tyylin oikeita tekniikoita on tunnistettavissa tyylitellympien liikkeiden seassa.


title: Helen Hayes

text: Helen Hayes (10. lokakuuta 1900 – 17. maaliskuuta 1993) oli yhdysvaltalainen näyttelijä. Hän on yksi ainoista henkilöistä, jotka ovat saaneet sekä Oscarin, Emmyn, Grammyn että Tonyn.


title: Helen Hayes

text: Hayes teki Broadway-debyyttinsä yhdeksänvuotiaana ja näytteli ensimmäisessä elokuvassaan vuonna 1917. Hän sai urallaan kaksi Oscaria, parhaan naispääosan Oscarin elokuvasta "Hänen syntinsä" (1931) ja parhaan naissivuosan Oscarin elokuvasta "Kiitorata" (1970). Hänen muita tunnettuja elokuvia ovat "Jäähyväiset aseille" (1932) ja "Anastasia" (1956).


title: Helen Hayes

text: Hayesilla on kaksi tähteä Hollywood Walk of Famella, elokuvista ja radiosta.


title: Frankfurtin metro

text: Frankfurtin metro on yhdessä paikallisjunan kanssa Frankfurtin kaupungin alueen joukkoliikennerunko, se avattiin 1968.


title: Frankfurtin metro

text: Kuten monissa muissa Saksan suurkaupungeissa (Köln, Essen, Stuttgart) metroa ei alun perin rakennettu maanalaiseksi vaan se suunniteltiin muutettavaksi vähitellen. Suurin osa radoista on rakennettu toisen maailmansodan jälkeen ja kaupungeissa oli tarpeeksi muitakin rakennustarpeita. Aivan samalla tavalla Frankfurtin raidejärjestelmää on rakennettu useassa osassa vuoden 1968 jälkeen.


title: Frankfurtin metro

text:
Ainoastaan keskeiset rataosat ovat maanalaisia ja muistuttavat usein raitiovaunupysäkkejä maan alla. Suuri osa verkostosta koostuu Stadtbahn-verkosta, jolla on risteyksiä muiden liikennevälineiden kanssa, ainoastaan U4 on kokonaan eristetty muusta liikenteestä, joten sitä voi kutsua 'aidoksi' metroksi.
Verkosto koostuu seitsemästä linjasta jotka liikennöivät kaupungin ulkopuolelle saakka: keskikaupungilla on kolme maanalaista linjaa, joissa on 27 maanalaista ja 58 ulkoasemaa sekä -pysäkkiä.
Linjojen yhteispituus on 60 kilometriä ja ne palvelevat noin 94 miljoonaa matkustajaa (2000).


title: Yrjö A. Jäntti

text: Yrjö Aarne Jäntti (10. lokakuuta 1905 Porvoo – 29. lokakuuta 1985 Helsinki) oli filosofian maisteri ja WSOY:n pääjohtaja 1952–1968. Hän kirjoitti ylioppilaaksi Porvoon yhteiskoulusta vuonna 1923, valmistui filosofian kandidaatiksi 1926 ja maisteriksi 1927. Jäntti opiskeli kirjallisuushistoriaa, taidehistoriaa ja kansantaloutta sekä perehtyi kustannusalaan useilla opintomatkoillaan. Hän teki opintomatkoja Pohjoismaihin, Viroon, Saksaan, Itävaltaan, Italiaan, Englantiin ja Yhdysvaltoihin. Hänelle myönnettiin Turun yliopiston filosofian kunniatohtorin arvo 1960.


title: Yrjö A. Jäntti

text: Jäntti oli WSOY:n palveluksessa vuodesta 1926, aluksi kirjallisella osastolla, sitten prokuristina 1931–1936, sijaisjohtajana 1936–1952 ja lopuksi pääjohtajana. Hän oli "Suomen sanan" päätoimittaja 1962–1967. Hän oli myös Suomen Kustannusyhdistyksen puheenjohtaja 1959–1968 ja Helsingin graafisen klubin puheenjohtaja, Suomen Kulttuurirahaston ja Kansallis-Osake-Pankin hallintoneuvoston jäsen sekä Kirjateollisuus oy:n ja Kuvateollisuus oy:n johtokunnan jäsen.


title: Yrjö A. Jäntti

text: Jäntti lahjoitti suurimman osan taidekokoelmastaan Porvoon kaupungille, joka avasi vuonna 1984 hänen kunniakseen nimetyn taidemuseon. Yli tuhannen teoksen kokoelmassa on 1900-luvun maalauksia, grafiikkaa, piirustuksia, pienoisveistoksia ja mitaleja. Toukokuussa 2010 Porvoon kaupunki päätti lakkauttaa kokoelman säästösyistä vuoden 2011 alusta. Kaupunki oli jo aikaisemmin myynyt Jäntin lahjoittamat 27 000 WSOY:n osaketta. Jäntin tarkoitus oli, että Porvoo käyttäisi osakkeiden tuoton kokoelman ylläpitokustannuksiin.


title: Yrjö A. Jäntti

text: Yrjö A. Jäntin isä oli WSOY:n toimitusjohtaja Jalmari Jäntti ja hänen veljensä oli Lauri Jäntti.


title: Erich Koch

text: Erich Koch (19. kesäkuuta 1896 Elberfeld, Saksan keisarikunta – 12. lokakuuta 1986 Barczewo, Puola) oli saksalainen kansallissosialistisen puolueen Itä-Preussin Gauleiter 1928–1945 ja Ukrainan valtakunnankomissaari, joka vastasi Saksan siviilihallinnosta valloitetussa Ukrainassa toisen maailmansodan aikana vuosina 1941–1944.


title: Erich Koch

text: Koch tuli tunnetuksi erityisen häikäilemättömänä miehityshallinnon edustajana. Hänen häikäilemättömyytensä tosin kohdistui myös saksalaisiin. Talvella 1944–1945 hän kielsi Itä-Preussin väestön evakuoimisen lähestyvien puna-armeijan joukkojen tieltä, koska tämä hänen mukaansa olisi heikentänyt väestön moraalia. Kymmenettuhannet jäivät Kochin päätöksen takia loukkuun puna-armeijan saartamaan Itä-Preussiin, ja suuria joukkoja jouduttiin evakuoimaan meriteitse. Gauleiter Koch jopa käski ampua paikalla kaikki Königsbergissä virkapaikkansa jättäjät ennen omaa pakoaan. Koch itse kieltäytyi ottamasta siviilipakolaisia edes laivaan, jolla hänet ja hänen perheensä evakuoitiin Königsbergistä länteen.


title: Erich Koch

text: Erich Koch ei kannattanut Alfred Rosenbergin tapaan minkäänlaista liittosuhdetta valloitettujan alueiden slaavilaisväestön kanssa, vaan idän yleissuunnitelman mukaista väestö- ja tuhoamispolitiikkaa.


title: Erich Koch

text: "Se, mitä tarvitsen, on, että puolalainen tavatessaan ukrainalaisen tappaisi tämän ja päinvastoin että ukrainalainen tavatessaan puolalaisen tappaisi hänet. Jos tätä ennen he ampuisivat kadulla juutalaisen, tapahtuisi se, mitä tarvitsen… Jotkut hätäisen lapsellisesti esittävät itselleen saksalaistamista. He ajattelevat, että tarvitsemme venäläisiä, ukrainalaisia ja puolalaisia, jotka laittaisimme puhumaan saksaa. Mutta me emme tarvitse venäläisiä, ukrainalaisia tai puolalaisia. Me tarvitsemme hyvää maata."


title: Erich Koch

text: Sodan päätyttyä Koch onnistui piiloutumaan, mutta britit paikallistivat ja vangitsivat hänet 1949 Hampurissa ja luovuttivat hänet seuraavana vuonna Puolaan, jossa häntä pidettiin vankina syytteitä nostamatta kahdeksan vuoden ajan. Vuosina 1958–1959 pidetyssä oikeudenkäynnissä hänet tuomittiin kuolemaan Puolaa vastaan tehdyistä sotarikoksista. Ukrainassa tehtyjä sotarikoksia ei käsitelty oikeudessa. Kuolemantuomio kuitenkin muutettiin elinkautiseksi vankeudeksi, virallisesti Kochin heikon terveyden perusteella. Koch kuoli luonnollisen kuoleman puolalaisessa vankilassa 90-vuotiaana vuonna 1986.


title: Erich Koch

text: Erich Koch oli tunnettu uskonnollisena henkilönä. Hän erosi kirkosta 1943. Hänen mukaansa kansallissosialismia olisi pitänyt kehittää Martin Lutherin kesken jääneen uskonpuhdistuksen pohjalta.


title: Itämeren alueen yliopistoverkosto

text: Itämeren alueen yliopistoverkosto on yhdeksäntoista Itämeren alueella toimivan yliopiston verkosto. Suomalaisista yliopistoista verkostoon kuuluvat Turun yliopisto ja Turun kauppakorkeakoulu. Niiden lisäksi verkostoon kuuluu 21 yliopistoa Latviassa, Liettuassa, Puolassa, Venäjällä ja Virossa.


title: Itämeren alueen yliopistoverkosto

text: Verkoston jäsenyliopistot tekevät sekä tutkimukseen että koulutukseen liittyvää yhteistyötä.


title: Marie Dressler

text: Marie Dressler (oik. "Leila Marie Koerber", 9. marraskuuta 1868 Coburg, Kanada – 28. heinäkuuta 1934 Santa Barbara, Yhdysvallat) oli kanadalaissyntyinen näyttelijä.


title: Marie Dressler

text: Dresslerin isä oli musiikinopettaja. Dressler aloitti teatteriuransa 14-vuotiaana ja esiintyi 20-vuotiaana ensimmäisessä operettiroolissaan. Vuonna 1892 hän meni Broadwaylle ja hänestä tuli revyytähti. Dresslerin elokuvadebyytti oli vuonna 1914 Charlie Chaplinin elokuvassa. Hänestä tuli mykän elokuvan tähti.


title: Marie Dressler

text: Vuonna 1931 Dressler esiintyi tragikoomisessa elokuvassa "Min and Bill" ja sai roolistaan parhaan naispääosan Oscar-palkinnon. Hänellä on tähti Hollywood Walk of Famella.


title: Janet Gaynor

text: Janet Gaynor (oik. Laura Gainor 6. lokakuuta 1906 Philadelphia, Pennsylvania, Yhdysvallat – 14. syyskuuta 1984 Palm Springs, Kalifornia, Yhdysvallat) oli yhdysvaltalainen elokuvanäyttelijä. Hän menestyi sekä mykkäfilmien että äänielokuvan aikakaudella.


title: Janet Gaynor

text: Gaynorista tuli vuonna 1928 ensimmäinen parhaan naispääosan Oscarin voittanut näyttelijä. Palkinto myönnettiin hänelle kolmesta elokuvaroolista: "Seitsemännessä taivaassa", "Kadun enkeli" ja "Auringonnousu". Hänen muita kuuluisia elokuviaan on muun muassa "Tapahtuipa Hollywoodissa" (1937).


title: Janet Gaynor

text: Vielä vanhoilla päivillään Gaynor nousi teatterin lavalle - hän esiintyi ensimmäistä kertaa Broadwayllä 74-vuotiaana vuonna 1980 näytelmässä "Harodld ja Maude".


title: Janet Gaynor

text: Gaynorilla on tähti Hollywood Walk of Famessa.


title: Laura Jäntti

text: Laura Helena Jäntti (s. 4. tammikuuta 1950 Helsinki) on suomalainen teatteriohjaaja. Hän on ollut kiinnitettynä Hämeenlinnan kaupunginteatteriin, Teatteri Jurkkaan, KOM-teatteriin (ohjaaja 1976-1986), Turun Kaupunginteatteriin sekä vieraillut ohjaajana useissa teattereissa. Hän aloitti Lilla Teaternissa johtajana 2001, mutta erosi huhtikuussa 2004, koska hänet syrjäytettiin neuvotteluissa, kun Lilla Teaternia ruvettiin yhdistämään Helsingin Kaupunginteatteriin. Jäntti valmistui Teatterikoulusta 1974. Hän on toiminut jTeatterikorkeakoulun ohjaajantyön lehtorina ja Näyttelijäliiton Ilmaisuverstaassa.


title: Laura Jäntti

text: Jäntti on WSOY:n pääjohtajan Yrjö A. Jäntin tytär. Hän oli 1976–2000 naimisissa säveltäjä Eero Ojasen kanssa. Jäntillä on kaksi lasta, teatteriohjaaja Anni Klein (ent. Ojanen) ja Aino Ojanen.


title: Fytokromi

text: Fytokromi on kasvin viherhiukkasissa, levissä ja joissain bakteereissa esiintyvä sinivihreä väriaineproteiini. Se säätelee mm. organismin hakeutumista valoa kohti ja pigmenttimolekyylien tuotantoa. Kasvissa se aiheuttaa valorytmiin liittyviä muutoksia, kuten päivän pituuteen reagoivien kasvien (pitkänpäivänkasvit ja lyhyenpäivän kasvit) kukintainduktion sekä kasvien talveentumisinduktion. Lisäksi fytokromi laukaisee valossa itävien kasvien itämisprosessin. Fytokromia on kasveissa erittäin vähän, ja vaaditaan vain pieniä säteilytason muutoksia laukaisemaan sen välittämät kemialliset muutokset.


title: Fytokromi

text: Fytokromilla on kaksi muotoa: virittynyt ja virittymätön fytokromi. Erilaiset fytokromit aistivat valoa punaisen eri aallonpituksilla, mutta tavallisesti fytokromi imee virittymättömässä tilassaan punaista valoa, jonka aallonpituus on 660-700 nm. Virittyneessä tilassa se imee kaukopunaista (730-750 nm) valoa, jonka seurauksena proteiini palautuu takaisin virittymättömään tilaan. Fytokromit voivat myös palautua virittymättömään tilaan pimeässä ns. pimeäpalautumisen avulla, joka on lämpötilasta riippuvaista.


title: Fytokromi

text: Kasvien fytokromien virittymättömästä muodosta käytetään lyhennettä P660 (helakanpunaisen valon, 660 nm, vastaanottaja) sekä virittyneestä muodosta lyhennettä P730 (pidempiaaltoisen punaisen värin, 730 nm, vastaanottaja). Lyhenteet merkitsevät sitä valon aallonpituutta, jota fytokromi imee tehokkaimmin. Esimerkiksi auringon paistaessa P660 muuttuu nopeasti aktiiviseksi P730 fytokromin muodoksi, joka taas imee tehokkaasti 730 nm aallonpituutta. Tämän seurauksena, tai hitaasti pimeässä, fytokromi muuttuu takaisin P660-muotoon. Riittävä määrä fytokromin tehokasta muotoa aiheuttaa kukkimishormonin välityksellä kasvin kasvupisteiden ohjelmoitumisen generatiiviseen (suvulliseen)vaiheeseen, eli kukkimiseen. Päivän pituudesta riippuu, ehtiikö kasvissa valoisaan aikaan syntyä tarpeeksi fytokromin tehokasta muotoa kukkimisen indusoimiseksi ennen kuin pimeällä tehokas muoto alkaa taas palautua P660 muotoon.


title: Fytokromi

text: Fytokromit ovat dimeerisiä proteiineja, jotka koostuvat valoa aistivasta osasta ja signaalia välittävästä osasta. Punainen valo saa aikaan niissä rakenteellisia muutoksia, jotka muuttavat tämä proteiinin toimintaa. Toiminta voi olla entsyymiaktivisuutta tai sitoutuminsta toisiin solun proteiineihin. Esimerkiksi kasveilla valo edesauttaa fytokromin sitoutumista PIF-molekyyleihin (engl. phytochrome-interacting factor), jotka yhdessä aktivoivat geenien ilmentymistä kasveilla.


title: Lehdykkä

text: Lehdykkä on kasvin lehden osa. Lehdykkä on erillistä lehteä muistuttava, mutta on kasvitieteellisesti vain osa suurempaa lehtilapaa. Lehteä, jonka lapa on jakautunut lehdyköihin, sanotaan "kerrannaislehdeksi". Kerrannaislehtisiä kasvilajeja on monissa kasvisuvuissa ja -heimoissa, ja muun muassa lähes kaikkien Suomessa tavattavien saniaisten lehdet ovat jakautuneet lehdyköiksi.


title: Lehdykkä

text: Lehdyköihin jakautunut lehti voi olla lehtimuodoltaan joko parilehdykkäinen, jolloin lehdykät ovat järjestäytyneet pareittain lehden rankaan, tai sormilehdykkäinen, jolloin lehdet kiinnittyvät pistemäisesti lehtiruodin päähän. Omina lehtimuotoinaan voidaan myös erottaa useampaan kertaan pari- tai sormilehdykkäiset lehdet. Välillä jotkin lehdykät saattavat olla kiinni toisissaan, mikä voi olla seurausta siitä, että lehdykät ovat olleet ensin yhtä, yhtenäistä lehteä, ja lehden varttuessa tapahtuva lehdyköiksi jakautuminen ei ole tapahtunut täydellisesti ja jotkin lehdykät ovat jääneet kiinni toisiinsa. Yhdessä olevia lehdyköitä voi olla niin parilehdykkäisissä kuin sormilehdykkäisissäkin lehdissä, ja ne voivat hankaloittaa lehdyköiksi jakautumisessa mahdollisesti olevan jakautumissymmetrian havaitsemista. Yhdessä olevia lehdyköitä voi tavata esimerkiksi vuohenputkella ("Aegopodium podagraria").


title: Lehdykkä

text: Parilehdykkäiset lehdet voivat olla tasaparisia, jolloin jokaiselle lehdykälle on vastinlehdykkä rangan toisella puolen tai päättöparisia, jolloin rangan kärjessä on yksi pariton lehdykkä. Parilehdykkäisyys voi toistua useaan kertaan, jolloin lehti voi olla esimerkiksi kaksi tai kolme kertaa parilehdykkäinen. Kaksi kertaa parilehdykkäisessä lehdessä kukin päärangassa kiinni oleva lehdykkä on jakautunut vastaavasti edelleen pikkulehdyköiksi ja kolme kertaa parilehdykkäisessä lehdessä jokaisen lehdykän pikkulehdykkä on jakautunut vastaavasti edelleen vielä pienemmiksi lehdyköiksi. Lehdyköiksi jakautuminen ei aina välttämättä ole täydellistä. Eri tavoin parilehdykkäisiä lehtiä omaavia kasvilajeja ovat esimerkiksi kotipihlaja ("Sorbus aucuparia"), lehtosaarni ("Fraxinus excelsior"), kivikkoalvejuuri ("Dryopteris filix-mas") ja hiirenporras ("Athyrium filix-femina").


title: Lehdykkä

text: Sormilehdykkäisiä lehtiä voidaan nimetä niiden lehdyköiden määrän mukaan, jolloin lehti voi olla esimerkiksi kolmisorminen tai viisisorminen. Sormilehdykkäiset lehdet voivat myös jakautua edelleen useampaan kertaan sormilehdykkäisiksi. Eri tavoin sormilehdykkäisiä lehtiä omaavia kasvilajeja ovat esimerkiksi hevoskastanja ("Aesculus hippocastanum"), säleikkövilliviini ("Parthenocissus inserta"), komealupiini ("Lupinus polyphyllus") ja ahomansikka ("Fragaria vesca").


title: Rohtopassio

text: Rohtopassio ("Passiflora incarnata") on passioiden eli kärsimyskukkien ("Passiflora") sukuun kuuluva kasvilaji. Se on monivuotinen köynnöskasvi, joka voi kasvaa jopa 3,5-metriseksi. Laji kasvaa luonnonvaraisena Yhdysvaltain kaakkoisosissa. Se poikkeaa sukunsa muista lajeista siinä, että se on kesävihanta muiden lajien ollessa ainavihantia.


title: Huu

text: Huu on lounaissuomalaisen uskomuksen mukaan joko olento, joka näyttäytyy enteenä ennen jonkun kuolemaa, tai kummitus, joka tekee pian kuolemansa jälkeen lähiomaisensa ihoon mustelmia tai muita jälkiä. Näitä jälkiä sanotaan huunpuremiksi.


title: Huu

text: Huu on ruotsalaista alkuperää. Samantapainen, suomalaiseen mytologiaan vakiintuneempi "kuoleman merkki" on marras.


title: Kolorismi

text: Kolorismi tarkoittaa maalaustaiteessa värin korostettua käyttöä tai värivaikutusten tehokasta käyttöä. "Koloristiksi" kutsutaan myös tietyn abstraktia ekspressionismia seuranneen taidesuuntauksen edustajaa.


title: Abbeyfeale

text: Abbeyfeale (iiriksi Mainistir na Féile) on historiallinen kauppala Limerickin kreivikunnassa Irlannin tasavallassa likellä Kerryn kreivikunnan rajaa. Kylä sijaitsee 21 km Newcastle Westistä N21-tien varrella, joka kulkee Limerickistä Traleehen. Kylä sijaitsee Fealen joen rantamilla Mullaghareirk Mountainsin juurella. Abbeyfeale asutettiin ensimmäisen kerran vuonna 1188 kun Brien P'Brien perusti sisteriläisen luostarin Fealen rannalle.


title: Abbeyfeale

text: Pääerikoisuus Abbeyfeal's Squarella on isä William Caseyn patsas. Isä Casey oli kunnan pappi vuodesta 1883 aina vuoteen 1907, joka auttoi vuokralla olleita farmareita taistelemaan vuokraisäntiään vastaan. Paikallinen gaelinen jalkapallojoukkue on nimetty tämän mukaan.


title: Abbeyfeale

text: Kylässä oli elokuvateatteri aina 1990-luvulle saakka. Vanhasta luostarista ei ole enää paljon jälkiä, ainoa tunnistettava merkki sen olemassaolosta on katolisen kirkon perustukset. Geraldiininen Portrinard Castle sijaitsee 2.5 kilometriä kylän luoteispuolella.


title: Abbeyleix

text: Abbeyleix tai Abbeylaois () on kylä Laoisen kreivikunnassa Leinsterin provinssissa Irlannin tasavallassa noin 14 kilometriä Portlaoisesta. Kaupungissa asuu 1 383 asukasta ja ympäröivällä alueella 2 379. Se sijaitsee N8-tien varrella.


title: Abbeyleix

text:
Abbeyleix on historiallinen kaupunki. Sen perusti 1700-luvulla kartanokaupungiksi varakreivi De Vesci, ja se sijaitsee lähellä 1100-luvun sisterssiläistä luostaria, joka sijaitsee Noren rannalla. Nykyäänkin kaupungin ympärillä on useita historiallisia rakennuksia – muinaisia ympyrälinnoituksia, hautapaikkoja, munkkiluostareita, normannien ja keskiaikaisia linnoja, kirkkoja ja kartanoita. Kaupungissa sijaitsi ennen mattotehdas, joka valmisti mattoja muun muassa RMS Titanicille.
Kaupungissa sijaitsee perinnetalo, aristokraattinen luostarikoulu, joka kertoo oman osansa kaupungin historiassa. Abbeyleix lisättiin Irlannin perinnekaupunkien luetteloon useita sitten.


title: Abbeyleix

text: Kaupungissa on paikallissairaala, runsaasti kauppoja ja lukuisia pubeja. Kaupungin ylpeydenaihe on uusi hotelli, Abbeyleix Manor Hotel, jota on laajennettu 46 sviitin kokoiseksi. Taidekeskus avattiin keväällä 2007.


title: Minna Koskela

text: Minna Koskela (s. 3. kesäkuuta 1967 Janakkala) on suomalainen freelancernäyttelijä. Hän valmistui Teatterikorkeakoulusta vuonna 1992.


title: Minna Koskela

text: Koskela tunnetaan televisiosarjasta "Kumman kaa", jossa hän näyttelee terveydenhoitaja Ellu Jokista. Koskela on käsikirjoittanut sarjan Heli Sutelan kanssa. Sutela ja Koskela olivat samalla vuosikurssilla Teatterikorkeakoulussa. He tekevät yhdessä myös sketsiesityksiä. Koskela on esiintynyt kotimaisissa televisiosarjoissa ja elokuvissa, kuten "Iltalypsy", "Tahdon asia", "Team Ahma" ja "Raid", sekä "8 päivää ensi-iltaan", "Nousukausi" ja "Klassikko".


title: Minna Koskela

text: Televisiorooliensa lisäksi Koskela on näytellyt teatterien lavoilla, muun muassa Koko-teatterissa. 15. maaliskuuta 2010 alkoi "Kummanki kaa ja mukana myös Vesa" -lavakiertue, jossa oli mukana Koskelan lisäksi "Kumman kaa" -sarjasta tutut näyttelijät Heli Sutela ja Ilkka Merivaara. Koskela on käsikirjoittanut sen yhdessä Heli Sutelan kanssa.


title: Johanna Iivanainen

text: Johanna Iivanainen (o.s. Niemelä, 22. marraskuuta 1976 Oulu, Suomi) on suomalainen laulaja. Hän on julkaissut kolme sooloalbumia ja tehnyt yhteistyötä erilaisten kokoonpanojen kanssa.


title: Johanna Iivanainen

text: Vuonna 2011 Iivanainen osallistui Suomen euroviisukarsintaan Edu Kettusen sanoittamalla kappaleella "Luojani mun".


title: Johanna Iivanainen

text: Iivanainen aloitti pianonsoiton viisivuotiaana Oulun Konservatoriossa. Hän alkoi esittää jazzia lukioikäisenä Oulussa.


title: Johanna Iivanainen

text: Iivanainen opiskeli ensin Oulun yliopistossa musiikkikasvatusta, mutta muutti vuonna 1996 Helsinkiin, missä hän opiskeli laulua Helsingin Pop & Jazz Konservatoriossa. Hän tapasi siellä myös miehensä, kitaristi Mikko Iivanaisen. He asuvat Mäntsälässä.


title: Johanna Iivanainen

text: Myöhemmin hän on opiskellut opettajalinjalla Helsingin ammattikorkeakoulu Stadiassa ja opettanut Pop & Jazz Konservatoriossa.


title: Johanna Iivanainen

text: Oulussa asuessaan Iivanainen lauloi Khamos-yhtyeessä, joka julkaisi EP:n vuonna 1996 ja oli Suomen Jazzliiton kiertueella syksyllä 1997. Helsinkiin muutettuaan hänen ensimmäinen yhtyeensä oli Unit 6, joka julkaisi myös omakustannealbumin "No. I". Myöhemmin Iivanainen liittyi Otto Donnerin Free for All -kokoonpanoon ja Mikko Iivanaisen Free Control -yhtyeeseen ja on esiintynyt myös molempien yhtyeiden albumeilla.


title: Johanna Iivanainen

text: Vuonna 2002 Iivanainen oli Antti Sarpila Swing Bandin solistina ja esiintyi muun muassa yhtyeen 20-vuotisalbumilla ja joulukiertueella. Lisäksi hän on laulanut yhtyeissä Petri Puolitaival Quartet, JimJamMurMur, Loco Motife, 1N ja Korpi Ensemble, sekä vieraillut Perko-Pyysalo Poppoon ja UMO Jazz Orchestran solistina.


title: Johanna Iivanainen

text: Vuonna 2003 Iivanainen julkaisi saksofonisti Eero Koivistoisen kanssa albumin "Suomalainen", jolla hän lauloi suomalaisten iskelmien lisäksi Koivistoisen sävellyksiä.


title: Johanna Iivanainen

text: Vuonna 2004 ilmestyi Iivanaisen ensimmäinen soololevy "Johanna Iivanainen", jonka kappaleet hän oli itse säveltänyt ja sovittanut. Levyllä soitti Free Control.


title: Johanna Iivanainen

text: Vuonna 2007 julkaistiin Iivanaisen ja Koivistoisen yhtyeen toinen yhteinen albumi "Lennosta kii!" Myös tällä albumilla yhdisteltiin suomalaista populaarimusiikkia Koivistoisen jazzsovituksiin ja -sävellyksiin. Samana vuonna Universal Music julkaisi Iivanaisen ja Pepe Willbergin albumin "Kaksi ihoa".


title: Johanna Iivanainen

text: Vuonna 2002 Iivanainen palkittiin Louis Armstrong -palkinnolla, ja vuonna 2003 Sony Electronics Finland ja Suomen Jazzliitto myönsivät hänelle historian ensimmäisen Sony jazz -palkinnon. Hän on ollut Jazz-Emma-ehdokkaana albumeilla "Suomalainen" vuonna 2003 ja "Johanna Iivanainen" vuonna 2004.


title: Johanna Iivanainen

text: Iivanainen voitti Jazz-Emman Iro Haarlan ja Uffe Korkforsin Loco Motife -yhtyeessä vuonna 2005.


title: Johanna Iivanainen

text: Vuonna 2006 Iivanainen valittiin "Jazzrytmit"-lehden kriitikkoäänestyksessä vuoden parhaaksi naislaulajaksi.


title: Niskavuoren naiset (vuoden 1938 elokuva)

text: Niskavuoren naiset on Valentin Vaalan ohjaama suomalainen draamaelokuva vuodelta 1938. Teos on ensimmäinen Niskavuori-filmatisointi. Niskavuori-sarjan tapahtumien aikajärjestyksessä se on kolmas. Käsikirjoituksen tekivät Jaakko Huttunen ja Orvo Saarikivi Hella Wuolijoen näytelmän "Niskavuoren naiset" pohjalta.


text: Vuosi on 1931, Suomessa eletään kieltolain aikaa. Kylään tulee nuori helsinkiläinen opettajatar Ilona Ahlgren. Hän tuntee kyläläisistä ennestään opiskelutoverinsa Anna-Liisa Niskavuoren, joka on Niskavuoren nuorin tytär. Anna-Liisa esittelee Ilonan kylän väelle Loviisan juhlissa. Naisväki suhtautuu tulokkaaseen varauksellisesti, kyräillen, osa jopa avoimen vihamielisesti. Miesväki on mielissään, kun kylään on saatu hehkeä nuori nainen. Niskavuoren isännän, Aarnen, ja Ilonan välille leimahtaa lempi jo ensi tapaamisella. Elämäänsä tyytymätön Aarne huumaantuu Ilonan edistysmielisyydestä ja avarakatseisuudesta. Tanssiaisissa hän suorastaan villiintyy Ilonasta. Vanha emäntä Loviisa aavistaa suhteen kehittymisen ja varoittaa poikaansa. Niskavuori tarvitsee Aarnen vaimoa Marttaa ja Martan rahoja. Aarne on kuitenkin kyllästynyt avioliittoonsa ahdasmielisen ja tiukkapipoisen Martan kanssa.


text: Ihmisten puheluja salakuunteleva telefuuni-Sandra toimii kylälehtenä, joka pitää Martan ja koko kylän ajan tasalla Aarnen ja opettajattaren suhteesta. Hän informoi myös Loviisaa Aarnen liikkeistä kansakoululla. Draaman huippukohdassa Martta saa tietää, että Aarne on kansakoululla Ilonan luona. Eräänä talviyönä hän saa puhelun Sandralta: "he" ovat nyt "siellä". Koulun rehtori sekä Martta, Sandra ja tämän sisko Serafiina tunkeutuvat Ilonan pieneen huoneistoon kansakoulun yläkerrassa. He vaativat Ilonaa paljastamaan, onko Aarne ollut hänen luonaan. Ilona kieltää kaiken ja protestoi yksityisyytensä loukkaamista vastaan.


text: Loviisa tulee myös paikalle ja tyhjentää Ilonan huoneiston ylimääräisestä väestä. Hän haluaa keskustella Ilonan kanssa kahden. Hän rekisteröi välittömästi kaiken, mikä todistaa Aarnen olleen Ilonan luona. Ilona kertoo Loviisalle totuuden, jolloin Loviisa vaatii häntä lopettamaan välittömästi suhteen. Tilannetta mutkistaa entisestään se, että Ilona on raskaana; Loviisaa mukaillen hänelle ja Aarnelle on jo ehtinyt tapahtua "onnettomuus". Periaatteessa Loviisa ja Ilona tulevat hyvin toimeen keskenään, mutta olosuhteet estävät Loviisaa asettumasta Ilonan puolelle.


text: Lopulta kolmiodraamaa ratkotaan johtokunnan kokouksessa rovastin, vanhan emännän, koulun rehtorin ja kylän muiden vaikuttajien kokoontuessa Niskavuorelle. Martta haluaa uskoa epätoivoisesti, että väite Aarnen ja Ilonan suhteesta on pelkkää juoruilua, Sandran ja Serafiinan juttuja. Kiusallisessa kuulustelussa Ilona kieltäytyy kertomasta totuutta luonaan vierailleesta miehestä. Simolan isäntäkin on kiinnostunut Ilonasta, ja hän valehtelee olleensa öinen vierailija koululla. Loviisa olisi valmis naittamaan Ilonan Simolaan. Martta yrittää pelastaa luhistuvan avioliittonsa raahamalla lapsensa kuulustelupaikalle. Epätoivoisen tempauksen jälkeen Aarne vihdoin paljastaa olleensa mies Ilonan luona. Aarne ja Ilona poistuvat Niskavuorelta ja koko pitäjästä voivottelujen ja ihmettelyjen saattamina. Loviisan mielestä Aarnella ei ole enää asiaa Niskavuorelle.


text: "Niskavuoren naiset" sai aikalaiskriitikoilta ristiriitaisen vastaanoton. Ilta-Sanomien kriitikko katsoi, että elokuvasta puuttui jotakin näytelmän tehosta. Helsingin Sanomien kirjoittajan mielestä elokuva oli "vapautunut teatterin kahleista onnistuneesti". Eräiden arvostelijoiden mielestä elokuvan luvaton rakkaus oli ajan "rappeutuneen edistysmielisyyden mukaista". Helsingin ruotsinkielinen lehdistö ylisti elokuvaa. Kameratyön ja replikoinnin yhteensopivuutta kiitettiin. Amatöörinäyttelijä, Helsingin Kansanteatterin lippukassa Olga Tainio saa Loviisaansa suurta jylhyyttä; useimpien kriitikkojen mukaan juuri hän tekee näytelmän kaikista kolmesta filmatisoinnista parhaan tulkinnan, joka kiteytyy viimeiseen repliikiin, kun Loviisa katsoo portailtaan Aarnen ja Ilonan poistumista:


text: Hänen suoritustaan ei ylittänyt Emma Väänänen eikä Rauni Luomakaan, joka myönsi haastattelussa "Niskavuori"-elokuvaa tehtäessä, että tuo muinainen suoritus kelpaa yhä malliksi täydellisestä roolin sisäistämisestä.


text: Vasemmistolaisena pidetty Wuolijoki oli kirjoittanut näytelmän salanimellä Juhani Tervapää. Kolmen ja puolen miljoonan asukkaan Suomessa tosin paljastui jo näytelmän ensi-illassa 1936, kuka nimimerkin takana oli.


text: Vaalan mustavalkoista elokuvaa pidetään malliesimerkkinä ohjaajan impressionistisesta tyylistä. Sen kuvakulmia on kiitetty oivaltavuudesta. Luonnonilmiöt ja vuodenaikojen vaihtelut tuovat tarinaan tenhoa. "Niskavuoren naiset" on nuorena kuolleen Sirkka Sarin kolmesta elokuvaroolista ensimmäinen. Elokuva aiheutti tuoreeltaan paheksuntaa Tauno Palon ja Sarin sänkykohtauksen takia. He ovat elokuvassa naimaton pari, joka makaa Ilonan vuoteessa, täysissä pukeissa, mutta kohtaus määrättiin leikattavaksi pois. "Niskavuoren naiset" kuvattiin kevättalvella ja kesällä 1937. Niskavuoren tilaa esittää Räväsmäen rustholli Hauhon Rukkoilassa.


text: Valentin Vaala ohjasi aiheesta värielokuvan "Niskavuoren naiset" vuonna 1958. Matti Kassila tarttui aiheeseen 1980-luvulla. Elokuvan "Niskavuori" (1984) alkupuoli perustuu "Niskavuoren naisiin".


text: Koko elokuvaidean alkuunpanija oli toinen käsikirjoittaja Jaakko Huttunen. Hän kuoli yllättäen viisi päivää ensi-illan jälkeen. "Niskavuoren naiset" kattoi valmistuskustannuksensa kolmessa kuukaudessa. Vuoden 1949 loppuun mennessä sen kokonaistuotto oli 2 418 928 markkaa.


title: Rehne Pedersen

text: Rehne Pedersen (s. 18. huhtikuuta, Aalborg) on tanskalainen pokeriammattilainen. Hän oli varsin tuntematon nimi pokeripiireissä ennen kuin voitti joulukuussa 2005 World Poker Tourin Five Classic Diamond -turnauksen, jonne hän selviytyi 100 dollarin satelliittiturnauksen kautta. Lopun kaksinpelissä Pedersen kukisti suomalaisen Patrik Antoniuksen ja ansaitsi 2 078 185 dollaria. WPT:n Fourth Annual Five-Star World Poker Classic -turnauksessa huhtikuussa 2006 Pedersen sijoittui rahoille voittaen 87 875 dollaria. Vuonna 2005 Pedersen oli World Series of Pokerin (WSOP) pääturnauksessa rahasijalla (233.).


title: Rehne Pedersen

text: Internetissä Pedersen pelaa nimimerkillä "Carlos". Tammikuussa 2008 Pedersenin turnausansiot ylittivät 2,2 miljoonaa dollaria.


Societas biochemica, biophysica et microbiologica Fenniae eli Biobio-seura on suomalainen valtakunnallinen tieteellinen yhdistys. Seuran tavoitteena on edistää oman alansa tutkimusta ja toimintaa Suomessa. Seuran toimialaan kuuluvat biokemia, biofysiikka, mikrobiologia, kasvifysiologia, eläinfysiologia, virologia ja ravitsemustiede, glykobiologia sekä proteomiikka. Seuran perusti nobelisti Artturi Ilmari Virtanen vuonna 1946. Seura kuuluu alan kansainvälisiin järjestöihin ja jakaa apurahoja jäsenilleen.


title: TVXQ

text: TVXQ (akronyymi sanoista ”Tong Vfang Xien Qi”, eli "DBSK", , , kirjaimellisesti ”idän nousevat jumalat”) on eteläkorealainen popyhtye. Yhtye julkaisi ensimmäisen singlensä ”Hug” vuoden 2004 alussa ja nousi sen jälkeen suureen suosioon Koreassa ja muualla Aasiassa. TVXQ aloitti viisijäsenisenä, mutta kolme jäsentä (Junsu, Jaejoong ja Yoochun) erosivat yhtyeestä sopimusriidan vuoksi vuonna 2009 ja muodostivat uuden JYJ-nimisen yhtyeen. TVXQ jatkoi kaksijäsenisenä (Yunho ja Changmin) ja teki onnistuneen paluun vuonna 2011. Yhtye työskentelee Koreassa S.M. Entertainmentille ja Japanissa Avex Groupille.


title: TVXQ

text: TVXQ luotiin alun perin Aasian markkinoille, ja sen haluttiin nousevan suosituksi Korean lisäksi myös Japanissa, Kiinassa ja Thaimaassa. Yhtyeen laaja Aasian-kiertue houkuttelikin konsertteihin vuoden aikana lähes 400 000 katsojaa, ja yhtye on noussut Japanin Oricon-listan kärkeen useammin kuin mikään muu ulkomainen ryhmä, yhdeksän kertaa (helmikuussa 2011). Yhtyeen jäsenet ovat esiintyneet lukuisissa mainoksissa ja televisio-ohjelmissa. TVXQ onkin ollut yksi "hallyun", Aasian yli pyyhkineen korealaisen kulttuurin aallon, tärkeimmistä edustajista.


title: TVXQ

text: TVXQ:n nykyiset jäsenet ovat Jung Yunho (”U-Know”) ja Shim Changmin (”Max”). Entiset kolme jäsentä ovat Kim Jae-joong (”Hero”), Park Yoochun (”Micky”) ja Kim Junsu (”Xiah”).


title: Victor Ramdin

text: Annand ”Victor” Ramdin (s. 28. toukokuuta 1968 Georgetown, Guyana) on guyanalaissyntyinen yhdysvaltalainen pokerinpelaaja ja liikemies.


title: Victor Ramdin

text: Ramdin aloitti pokerinpeluun vuonna 2002 ja häntä on opettanut huippupelaaja Phil Ivey. Vuonna 2003 hän oli jo rahasijoilla World Series of Pokerin (WSOP) pääturnauksessa (29.). Myöhemmin samana vuonna Ramdin oli kolmas Showdown at the Sands -turnauksessa.


title: Victor Ramdin

text: Vuonna 2004 Ramdin oli kymmenes Yhdysvaltain pokerimestaruusturnauksessa (United States Poker Championship) ja voitti World Poker Finalsissa 500 dollarin sisäänoston limit hold'emin.


title: Victor Ramdin

text: Huhtikuussa 2006 Ramdin voitti World Poker Tourin (WPT) Foxwoods Poker Classic -turnauksen. Ykköstilastaan hän ansaitsi 1 331 889 dollaria. Kuukautta aiemmin hän oli voittanut 100 000 dollaria PartyPoker.com Million V -turnauksen yhdeksännestä tilasta.


title: Victor Ramdin

text: WPT-voittonsa jälkeen Ramdin on saavuttanut useita rahasijoja WPT- ja WSOP-turnauksissa. Hän edustaa PokerStars-nettipokerihuonetta. Elokuussa 2007 Ramdinin pokeriuran turnausansiot ylittivät 2,2 miljoonaa dollaria.


title: Victor Ramdin

text: Victor Ramdin on mukana television "High Stakes Poker" -ohjelman kolmannella tuotantokaudella.


title: Victor Ramdin

text: Ramdin tekee myös hyväntekeväisyystyötä entisessä kotimaassaan Guyanassa.


title: Lucas di Grassi

text: Lucas Tucci di Grassi (s. 11. elokuuta 1984 São Paulo, São Paulo, Brasilia) on brasilialainen kilpa-autoilija, joka kilpailee Formula E -sarjassa Abt Sportsline -tallissa sekä FIA World Endurance Championship -sarjassa Audilla. Hän on Formula E -sarjan hallitseva maailmanmestari.


title: Lucas di Grassi

text: Di Grassi aloitti uransa kartingissa vuonna 1996. Vuonna 2002 di Grassi ajoi Brasilian Formula Renault -sarjaa, jossa hän sijoittui kokonaispisteissä toiseksi. Vuonna 2003 di Grassi ajoi Etelä-Amerikan F3-sarjaa, jossa hän oli sarjan toinen. Samana vuonna hän ajoi myös Formula 3 Eurosarjaa, jossa hän oli loppupisteissä 21. Vuonna 2004 di Grassi ajoi Britannian F3-sarjaa, jossa hän sijoittui loppupisteissä kahdeksanneksi. Samana vuonna hän ajoi myös Euroopan F3 Cup-sarjaa, jossa hän oli pisteissä kuudes.


title: Lucas di Grassi

text: Kaudella 2005 di Grassi ajoi Formula 3 Eurosarjassa, jossa hän oli loppupisteissä kolmas. Hän voitti samana vuonna arvostetun Macaon F3 kisan.


title: Lucas di Grassi

text: Lucas di Grassi siirtyi GP2-sarjaan Durango-talliin kaudella 2006. Hän keräsi kahdeksan pistettä tulokaskautensa aikana. Kaudella 2007 hän ajoi ART Grand Prix -tallissa. Di Grassi sijoittui kauden kokonaispisteissä toiseksi. Mestaruuden vei saksalainen Timo Glock.


title: Lucas di Grassi

text: Hän jatkoi sarjassa kaudella 2008 Barwa ITL Campos Team -tallissa. Hänen tallikaverinaan ajoi venäläinen Vitali Petrov. Di Grassi sijoittui sarjan kolmanneksi kolmella voitollaan. Kaudella 2009 di Grassi kilpaili Racing Engineering -tallissa sijoittuen jälleen sarjan kolmanneksi samalla pistemäärällä kuin edellisenä vuonna.


title: Lucas di Grassi

text: Di Grassi kilpaili Formula 1-sarjassa Virgin Racing-tallissa kaudella 2010. Hänen parhaaksi sijoituksekseen jäi Malesian kilpailussa ajettu 14:s tila. Kauden jälkeen hänet korvattiin Jerome d'Ambrosiolla. Di Grassi toimi kausilla 2011, 2012 ja 2013 rengasvalmistaja Pirellin testikuljettajana.


title: Lucas di Grassi

text: F1-uransa jälkeen Di Grassi on kilpaillut Audilla FIA World Endurance Championship -sarjassa. Ensimmäisen kilpailunsa hän ajoi kaudella 2012. Debyytissään hänen autokuntansa ajoi pronssille Interlagosin radalla. Vuonna 2013 hän osallistui Le Mansin 24 tunnin ajoon ja sijoittui kolmanneksi. Kaudella 2014 di Grassi sai ajopaikan koko kaudeksi. Le Mansin kilpailussa di Grassi sijoittui tällä kertaa toiseksi. Kaikkiaan kahdeksassa kilpailussa hän sijoittui neljästi palkinnoille. Kaudella 2015 di Grassi sijoittui palkinnoille vain kerran. Di Grassi jatkoi sarjassa kaudella 2016.


title: Lucas di Grassi

text: Syyskuussa 2012 Di Grassi nimitettiin uuden Formula E -sarjan viralliseksi testikuljettajaksi. Di Grassi sai kuljettajan paikan Abt Sportsline -tallissa ja kilpaili sarjassa sarjan debyyttikaudella 2014-15. Hän ajoi voittoon kaikkien aikojen ensimmäisessä Formula E -kilpailussa . Kauden aikana hän ajoi kaikkiaan kuudessa kilpailussa palkintokorokkeelle sijoittuen sarjassa kolmanneksi.


title: Lucas di Grassi

text: Toisella kaudella di Grassi jatkoi Audi Abtilla. Hän voitti kauden toisen kilpailun Malesiassa. Lisäksi hän voitti Long Beachin ja Ranskan osakilpailut. Hän kävi tiukan taistelun sarjan mestaruudesta Sébastien Buemin kanssa, mutta Lontoon päätöskilpailussa tapahtuneen keskinäisen kolarin myötä Buemi vei sarjan mestaruuden kahdella pisteellä ja di Grassi jäi sarjan toiseksi.


title: Lucas di Grassi

text: * Kausi käynnissä.


title: Lotte Betke

text: Lotte Betke (s. 5. marraskuuta 1905 Hampuri – 25. heinäkuuta 2008 Siegburg) oli saksalainen kirjailija. Hän kirjoitti näytelmiä, runoja, kuunnelmia sekä lasten- ja nuortenkirjallisuutta.


title: Lotte Betke

text: Betke aloitti uransa näyttelijänä. Vuonna 1931 hän muutti Berliiniin ja myöhemmin Stuttgartiin. Hänen ensimmäinen teoksensa, lastenkirja "Lieschen", ilmestyi vuonna 1941. Betken teoksia on käännetty saksasta ainakin englanniksi, hollanniksi, tanskaksi ja norjaksi.


title: Tuotantotalo Werne

text: Tuotantotalo Werne oli suomalainen yhtiö, joka järjesti audiovisuaalisia tuotantoja Pohjoismaissa ja Baltian maissa. Vuonna 2000 Tuotantotalo Wernen liikevaihto oli 5,4 miljoonaa euroa.


title: Tuotantotalo Werne

text: Yhtiö tuli myös tunnetuksi lukuisista lastenohjelmien dubeistaan. Werne korvasi PVP-Voicen kanssa Agapio Racing Teamin vakiodubbaajana niin MTV3:lla kuin Nelosella.


title: Tuotantotalo Werne

text: Huhtikuussa 2017 ylivieskalainen perheyritys Streamteam Nordic Oy osti Tuotantotalo Werne Oy:n koko osakekannan.


title: Kehruu-Jenny

text: Kehruu-Jenny (engl. "spinning jenny") on James Hargreavesin vuonna 1770 patentoima kehruukone, jota pidetään ensimmäisenä laitteena, jolla voitiin kehrätä useita lankoja samanaikaisesti.


title: Kehruu-Jenny

text: John Kay oli vuonna 1733 keksinyt pikasukkulan, joka huomattavasti nopeutti kutomista. Tämä asetti vaatimuksen myös kutomisen raaka-aineen eli langan nopeammasta valmistamisesta. Ratkaisun toi Kehruu-Jenny, jonka Hargreaves ilmeisesti kehitteli 1760-luvulla. Laitteelle vuonna 1770 myönnetty patentti mitätöitiin myöhemmin, sillä Hargreaves oli myynyt koneitaan jo ennen patentin anomista. Kerrotaan, että Hargreaves nimesi kehruukoneen tyttärensä – toisten lähteiden mukaan vaimonsa – mukaan. Todennäköisimmältä tuntuu kuitenkin selitys, jonka mukaan "jenny" on vain väännös sanasta "gin" (vrt. "cotton gin", raastinkone), joka puolestaan on lyhennys sanasta "engine". Hargreavesin asemaa Kehruu-Jennyn keksijänä on myös epäilty.


title: Kehruu-Jenny

text: Kehruu-Jennyssä oli rukin tavoin yksi pyörä mutta rukista poiketen kahdeksan värttinää. Lanka kelautui samanaikaisesti kaikille kahdeksalle värttinälle. Käsikäyttöisessä koneessa langan tuotanto tapahtui kolmessa vaiheessa: ensin puuvillahahtuvat venytettiin, sitten kierrettiin ja viimein kelattiin puolille. Kehruu-Jennyä kehitettiin niin, että siinä oli parhaimmillaan 120 värttinää. Laite siis nopeutti langan valmistusta huomattavasti.


title: Port Blair

text: Port Blair () (koordinaatit: ) on suurin kaupunki Etelä-Andamaanien piirikunnassa Andamaanien saarella ja Andamaanien ja Nikobaarien liittovaltion alueen pääkaupunki Intiassa. Kaupunki sijaitsee Etelä-Andamanin saaren itärannikolla ja on saarten pääsatama.


title: Port Blair

text: Vuoden 2011 väestönlaskennassa kaupungissa oli 100 608 asukasta.


title: Säleikkövilliviini

text: Säleikkövilliviini ("Parthenocissus inserta", myös "Parthenocissus vitacea") on villiviineihin kuuluva köynnös, joka kasvaa parhaiten säleikköjen tukemana. Sillä ei nimittäin ole samanlaisia tarttumalevyjä kuin imukärhivilliviinillä.


title: Imukärhivilliviini

text: Imukärhivilliviini ("Parthenocissus quinquefolia" ’Engelmannii’) on villiviineihin kuuluva köynnöskasvi. Se kiipeää seiniä pitkin omin avuin kärhissä olevien tarttumalevyjen avulla. Verso ja silmut ovat keväällä punaiset, toisin kuin säleikkövilliviinillä, jolla ne ovat vihreät. Imukärhivilliviini sietää hyvin alasleikkausta. Lajike 'Engelmannii' on ainoa Suomessa viljeltävä.


title: Neulekone

text: Neulekone on kone, jolla valmistetaan langasta neuloskangasta tai vaatteita. Neulekoneet voivat olla käsi- tai sähkökäyttöisiä.


title: Neulekone

text: Ensimmäinen neulekone, Leen sukkakone, patentoitiin vuonna 1589. Sen keksijä oli englantilainen pappi William Lee. Leen sukkakone levisi nopeasti ympäri Eurooppaa. 1800-luvulla neulekoneet yleistyivät sekä koti- että teollisuuskäytössä.


title: Vanhainkoti Aurinko

text: Vanhainkoti Aurinko oli alun perin Uudenkirkon Halilassa Karjalan Kannaksella sijainnut venäjänkielinen yksityinen vanhainkoti. Vanhainkoti perustettiin vuonna 1904. Sen asukkaiksi tuli etupäässä varakkaita, yksin jääneitä venäläisvanhuksia. Paikka oli valittu keskeltä mäntymetsää, koska sen ilmanalaa pidettiin suotuisimpana mahdollisena. Laitos oli suosittu alusta asti.


title: Vanhainkoti Aurinko

text:
Vanhainkodissa oli oma ortodoksinen Pyhän Aleksanteri Nevskin kirkko, jossa Halilan seurakunnan papisto toimitti kerran kuussa palveluksia.
Ylimääräisten kertausharjoituksien aikana rajapitäjässä sijaitseva vanhainkoti määrättiin evakuoitavaksi. Uusi koti löytyi Porvoon Gammelbackasta: sieltä ostettiin tyhjillään ollut vanha herraskartano, josta tulikin sitten laitoksen lopullinen sijoituspaikka.


title: Vanhainkoti Aurinko

text: Tiloihin sisustettiin erääseen saliin oma kirkko, jossa vuoteen 1950 Kotkan ortodoksisen seurakunnan kirkkoherra, jonka vastuulle entisen Halilan seurakunnan väestö oli sodan päätyttyä luovutettu, kävi toimittamassa kirkkoslaavin kielisiä jumalanpalveluksia noin kerran kuukaudessa. Kirkko oli pyhitetty edelleen Aleksanteri Nevskin muistolle. Palvelukset olivat avoimia kaikille kiinnostuneille ja ne mainittiin vielä vuonna 1974 käytössä olleessa seurakunnan painattamassa esitteessä jollainen tuli mm. kaikille seurakuntaan liittyneille.


title: Vanhainkoti Aurinko

text: Kun siirtoseurakunnat vuonna 1950 sulautettiin olemassa oleviin, sielunhoitovastuun ottivat hoitaakseen Helsingin ortodoksisen seurakunnan papit.


title: Vanhainkoti Aurinko

text: Jatkosodan jälkeen evakoiden osaltaan aiheuttama tilantarve aiheutti sen, että perustettiin toinen vanhainkoti, "Syysaurinko", Nurmijärvelle; kuolleisuus alkoi keski-iän kohotessa muodostua niin suureksi, että Syysaurinko suljettiin varsin pian ja sen asukkaat muuttivat Gammelbackaan.


title: Vanhainkoti Aurinko

text: Laitoksen johtajana toimi vuodesta 1956 sen sulkemiseen asti eräs Leinon vangeista, ratsumestari Dmitri Kuzmin-Karavajev. Syyskuussa 1974 palotarkastuksessa todettiin että vanha rakennus on auttamattoman paloturvaton; viimeisille seitsemälletoista asukkaalle hankittiin paikat vanhainkoti Helenasta Hämeentiellä Helsingissä, Porvoosta ja Espoon Westendissä sijaitsevasta vanhainkoti Kanervasta ja loppuun palvellut "Aurinko" suljettiin. Rakennukseen jätettiin peruslämpö päälle eikä edes sähköjä katkaistu.


title: Vanhainkoti Aurinko

text: Laitoksen kirkossa toimitettiin lyhyt hartaus lakkauttamisen johdosta ja kirkon esineistö siirrettiin pääasiassa vanhainkoti Helenan kirkkoon ja jotain seurakunnan varastoihin.


title: Vanhainkoti Aurinko

text: Saman vuoden marraskuussa syttyi sähköjohdoista tuhoisa tulipalo, joka ennen palokunnan paikalle ehtimistä tuhosi vanhan rakennuksen kivijalkaan asti.


title: Tanssimania

text: Tanssimania oli Euroopassa pääasiassa 1300- ja 1600-lukujen välillä esiintynyt ilmiö, jossa ihmisjoukot alkoivat tanssia ja vääntelehtiä villisti, holtittomasti ja pakonomaisesti, joskus tunteja tai peräti vuorokausia yhteen menoon. Ensimmäinen epidemia alkoi Reininlaaksossa vuonna 1374, ja muutamassa viikossa mania oli levinnyt suurin osiin Koillis-Ranskaa ja Alankomaita. Mania jatkui useita kuukausia ennen laantumistaan. Vuonna 1491 useat alankomaalaiset nunnat alkoivat riehua eläinten tavoin ja tekivät seksuaalisia ehdotuksia manaajille ja papeille. Seuraavien 200 vuoden aikana samanlainen käytös toistui etenkin nunnaluostareissa. Vuonna 1518 koettiin Strasbourgissa uusi mania. Aikakirjojen mukaan siihen osallistui 400 ihmistä, miehiä, naisia ja lapsia, ja kymmeniä heistä kuoli.


title: Tanssimania

text: Tanssimania oli todellinen ilmiö, jota kuvattiin useissa lähteissä. Sen aiheuttajasta ei ole kuitenkaan päästy varmuuteen. Sitä on kutsuttu kerettiläiseksi tanssikultiksi, sen on arveltu olleen psyykkisperäinen joukkosairaus, ja on myös arveltu, että se olisi ollut ergotismia, jota aiheutti torajyvä.


title: Ruosterastas

text: Ruosterastas ("Turdus naumanni") on aasialainen rastaisiin kuuluva varpuslintu. Linnun kuvaili ja nimesi Coenraad Jacob Temminck vuonna 1820.


title: Ruosterastas

text: Linnun pituus on 20–23 cm ja paino keskimäärin noin 77 grammaa, eli se on rastaaksi keskikokoinen, punakylki- ja laulurastaan kokoluokkaa. Lajista tunnetaan kaksi alalajia, jotka ovat erinäköisiä ja jotka toisinaan luokitellaan erillisiksi lajeiksi. Nimialalaji "T. n. naumanni" on yläpuolelta harmahtava ja alapuolelta punertavan ruskea tummemmin ruskein täplin. Sen pyrstö on punaruskea. Silmäkulmanjuova on ruskehtava. "T. n. eunomus", myös ruostesiipirastaaksi sanottu, on päältä ruskea ja alapuolelta valkoinen mustin täplin. Pyrstö on tummanruskea ja silmäkulmanjuova valkoinen. Välimuotoja esiintyy runsaasti. Koiraat ovat hieman kirkkaamman värisiä kuin naaraat. Laulu muistuttaa punakylkirastaan laulua, ja siinä esiintyy maantieteellisiä murteita samoin kuin punakylkirastaalla.


title: Ruosterastas

text: Vanhoilla linnuilla on täydellinen sulkasato kesällä, nuorilla pääasiassa vain ruumiinhöyhenet käsittävä.


title: Ruosterastas

text: "T. n. naumanni" pesii Keski-Aasiassa, "T. n. eunomus" pohjoisempana Keski-Siperiasta Kamtšatkan niemimaalle. Se on muuttolintu, joka talvehtii Kiinan eteläosissa, Intiassa ja Kaakkois-Aasiassa. Suomessa laji on tavattu toistaiseksi kahdeksan kertaa: 23.10.1980 Hangossa, 17.5.1983 Kolarissa, 27.4.1988 Karjaalla, 19.-26.11.1994 Helsingissä, 17.-18.4.1999 Lappeenrannassa, 15.-17.11.2004 Enontekiöllä, 6.–19.12.2005 Kalajoella sekä 27.–30.12.2005 ja 15.1.2006 Raahessa.


title: Ruosterastas

text: Ruosterastaan elinympäristöjä ovat erilaiset avoimet ja pensaikkoiset metsät ja metsiköt, myös vuoristossa.


title: Ruosterastas

text: Pesä on puussa ja munia on 3–5.


title: Ruosterastas

text: Kaikkiruokainen. Syö pääasiassa hyönteisiä ja muita selkärangattomia sekä marjoja ja hedelmiä.


title: 9th Wonder

text: 9th Wonder (s. 15. tammikuuta 1975 Winston-Salem, Pohjois-Carolina), oikealta nimeltään Patrick Douthit, on yhdysvaltalainen hiphop-tuottaja, joka on kotoisin North Carolinasta. Hän on työskennellyt sellaisten kuuluisien hiphop- ja rhythm and blues -artistien kanssa kuin Jay-Z, Destiny's Child ja Mary J. Blige.


title: 9th Wonder

text: 9th Wonder aloitti uransa tekemällä sample-pohjaisia hiphop-taustoja North Carolinan yliopiston taukohuoneesta käyttäen musiikkiohjelmaa nimeltä FL Studio. Tämän jälkeen hänestä on tullut yksi amerikkalaisen hiphopin (varsinkin itärannikon) kuuluisimpia tuottajia. Nousevana tuottajana hän teki kokonaisen remix-albumin Nasin God's Sonista.


title: 9th Wonder

text: 9th Wonder käyttää biiteissään yleensä vanhoja soul-sampleja (muun muassa Al Green ja Curtis Mayfield).


title: Léonide Massine

text:
Leonid Fjodorovitš Mjasin (), ranskalaisittain translitteroituna Léonide Massine (9. elokuuta 1896 Moskova – 15. maaliskuuta 1979 Köln), oli venäläinen koreografi ja balettitanssija. Hän opiskeli kahdeksanvuotiaasta lähtien balettia keisarillisessa Bolšoi-teatterin koulussa Moskovassa.
Hän toimi Sergei Djagilevin Ballets russesin pääkoreografina 1915–1921. Vatslav Nižinskin eron jälkeen hänestä tuli myös ryhmän ensimmäinen ja vaikutusvaltaisin miestanssija. Sergei Djagilevin kuoleman ja Venäläisen baletin lopettamisen jälkeen Massine työskenteli Monacon Ballet Russe de Monte Carlossa.


title: Léonide Massine

text: Uransa aikana Massine työskenteli 1900-luvun merkittävimpien taiteilijoiden kanssa. Näitä olivat Jean Cocteau, Erik Satie, Pablo Picasso, Henri Matisse, Salvador Dalí sekä Marc Chagall.


title: Léonide Massine

text: Léonide Massine on esiintynyt seuraavissa elokuvissa:


title: Meshan steela

text: Meshan steela (myös Moabilaisten kivi) on mustasta basalttikivestä tehty steela. Se on tehty noin 800-luvulla eaa., ja se sisältää moabilaisen kuninkaan Meshan kuvauksia moabilaisten onnistuneesta kapinasta Israelia vastaan. Kuvauksista on jäljellä 34 riviä. Steela löytyi 1868, ja se on merkittävimpiä todisteita Raamatun kertomusten kuninkaiden olemassaolosta.


title: Meshan steela

text: Kivi on yläosastaan kaareva, ja se on 124 cm korkea ja 71 cm leveä. Sen löysi saksalainen lähetystyöntekijä F. A. Klein muinaisesta Dibonin kaupungista nykyisen Dhibanin (Jordania) läheltä elokuussa 1868.


title: Meshan steela

text: Lähistön arabit hajottivat kiven, kun huomasivat, etteivät voi enää pitää sitä. Charles Simon Clermont-Ganneau sai kuitenkin kerätyksi suurimman osan paloista ja kootuksi ne yhteen. Steela sijaitsee Louvren museossa.


title: Meshan steela

text: Steelassa kerrotaan:Kuvauksen voidaan tulkita täydentävän ja vahvistavan kuningas Meshan historiaa, joka on kirjoitettu Toisessa kuninkaiden kirjassa 3:4-27, ja on siksi merkittävä raamatullisessa arkeologiassa. Kuitenkin steelassa on merkittäviä eroavaisuuksia. Raamatussa Omrin poika Ahab valloittaa Moabin, ja moabilaiset kapinoivat Ahabin poikaa Jehoramia vastaan. Raamatussa Kemos ei anna voittoa Meshalle, vaan Jahve antaa voiton Jehoramille. Israel vetäytyy Kuninkaiden kirjan mukaan vain, koska he hätkähtävät, kun Mesha uhraa poikansa.


title: Meshan steela

text: Tekstissä mainitaan myös Atarotin maassa asuvat Gadin miehet, mikä vahvistaa Raamatun antaman tiedon siitä, että Atarotin seutu kuului Gadin heimon asuma-alueisiin (4. Moos. 32:34).


title: Meshan steela

text: Moabin kieli on miltei samanlaista kuin heprea lukuun ottamatta muutamia pieniä eroja monikoissa. Moabilaiset aakkoset ovat vanhinta foinikilaisten kirjaimiston tyylistä seemiläistä kirjaimistoa. Kirjoitus antaa tärkeää tietoa aakkosten kehityksestä.


title: Meshan steela

text: Steela pystytettiin noin 800-luvun eaa. puolivälissä.


title: S Club 8

text: S Club 8, toiselta nimeltään S Club Juniors, oli brittiläinen pop-yhtye, joka toimi vuosina 2002–2004. Yhtyeen managerina toimi Simon Fuller, joka tunnettiin myös Spice Girls:in ja S Club 7:n managerina. Vuonna 2005 S Club 8 teki ohjelman I Dream, jossa oli S Club 8:n lisäksi viisi muuta henkilöä. Se oli aivan erilainen kuin heidän ensimmäinen ohjelma, tarina jossa S Club Juniors mm. oli ensi kertaa Top Of The Pops:illa laulamassa ja esiintyivät kaikkialla muuallakin.


title: Lasten Kalenat

text: Lasten Kalenat on kaikille lapsille avoin kulttuuritapahtuma, jonka esiintyjinä ovat lapset eri puolilta Suomea. Kalenoissa lapset voivat esittää taitojaan ja oppia uutta taiteen ammattilaisten ohjauksessa. Taiteidenvälinen ohjelma sisältää tanssia, teatteria, musiikkia ja sirkusta sekä eri taiteenalojen työpajoja. Mukana on myös kansainvälisiä vieraita.


title: Lasten Kalenat

text: Tapahtuman järjestävät Suomen Nuorisoseurat yhdessä Saimaan piirijärjestönsä kanssa. Aikaisemmin tapahtumaan järjestämisvastuu oli Kalevan Nuorten Liitolla, joka oli nuorisoseuraliikkeen lasten kasvatus- ja kulttuurijärjestö. Vuoden 2013 alussa tapahtuneen organisaatiouudistuksen myötä Kalevan Nuorten Liiton toiminnot yhdistettiin osaksi Suomen Nuorisoseurojen toimintaa.


title: Lasten Kalenat

text: Seuraavan kerran Lasten Kalenat järjestetään 2015 Lappeenrannassa.


title: Lasten Kalenat

text: Ajatus Lasten Kalenoiden järjestämisestä syntyi Kalevan Nuorten Liiton toimijoiden piirissä jo 90-luvun puolivälissä, jolloin etenkin lasten kansantanssitoiminnasta vastaavat henkilöt toivat esiin tarpeen lasten valtakunnallisen tapahtuman järjestämisestä.


title: Lasten Kalenat

text: Pääajatus oli, että Suomeen luodaan kansainvälinen lastenkulttuuritapahtuma, joka on määrävuosin toistuva ja joka vakiinnutetaan samalle paikkakunnalle. Tapahtumasta haluttiin muodostaa merkittävä lisä suomalaiseen festivaalien kirjoon, jossa ei ole kuin muutama lasten tapahtuma.


title: Lasten Kalenat

text: Ensimmäinen Lasten Kalenat järjestettiin vuonna 1999.


title: Lasten Kalenat

text: Esiintyviä lasten kulttuuriryhmiä Lasten Kalenoihin on osallistunut Irlannista, Etelä-Koreasta, Puolasta, Virosta, Venäjältä, Unkarista ja Liettuasta. Kansainvälisiä vieraita on kussakin tapahtumassa ollut yhteensä 70-120 henkilöä.


title: Lasten Kalenat

text: Vuoden 2007 Kalenat pidettiin 6.-10. kesäkuuta. Sen kansainväliset vieraat olivat Tapiomente Tacegyeuttes Unkarista, Pieni Gornitsa Petroskoista, Ranferi Aguilar Guatemalasta ja Trepse Liettuasta.


title: Lasten Kalenat

text: Vuoden 2009 Kalenat järjestettiin 3.-7. kesäkuuta. Ulkomaisia esiintyjiä olivat teatteristudio Peremena ja tanssiryhmä Uchypi (Satakieli)Venäjältä.


title: Lasten Kalenat

text: Tapahtuman suojelijoina ovat toimineet eduskunnan puhemies Riitta Uosukainen vuonna 1999, tasavallan presidentti Tarja Halonen 2001, puhemies Paavo Lipponen 2003, lapsiasiavaltuutettu Maria-Kaisa Aula vuonna 2007 ja pääministeri Matti Vanhanen 2009.


title: Lasten Kalenat

text: Vuodesta 2013 lähtien Lasten Kalenoista vastaa Suomen Nuorisoseurat Kalevan Nuorten Liiton toiminnan loputtua.


title: Lasten Kalenat

text: Kalenat on karjalainen sana, joka tarkoittaa nurkkatansseja. Nurkkatanssit olivat 1800-luvun lopun ja 1900-luvun alun nuorison ”kotibileitä”, joissa herrasväen lähdettyä nuoret tanssivat pelimannin tahdittamana tuvan lattialla tai ladossa.


Lasten Kalenat


title: Nu, pogodi!

text: Nu, pogodi! (, suom. "Odotapas vain!" tai "Ootas vaan!", suomalaisissa VHS-julkaisuissa Jänis ja susi) on venäläinen (entinen neuvostoliittolainen) piirrossarja, jossa harmaa susi (Волк) ajaa takaa pientä jänistä (Заяц), tarkoituksenaan syödä jänis. Sarjan on ohjannut Vjatšeslav Kotjonotškin ja tuottanut Sojuzmultfilm.


title: Nu, pogodi!

text: Sarjan päähenkilöt ovat "Susi" (äänenä Anatoli Papanov) ja "Jänis" (äänenä Klara Rumjanova). Sarjan ensimmäinen jakso lähetettiin ensimmäisen kerran 1. tammikuuta 1969. Vuosina 1969–1986 sitä tuotettiin 16 jakson verran. Neuvostoliiton hajoamisen jälkeen tehtiin vuonna 1993 kaksi lisäjaksoa uuden tekijäryhmän voimin. Uusia jaksoja ei pidetty kovinkaan laadukkaina, ja sarjan suosio laski merkittävästi. Nykyään se on kuitenkin saanut takaisin kulttimaineensa ja sitä uusitaan Venäjän televisiossa säännöllisesti. Vuonna 2005 tehtiin vielä kaksi lisäjaksoa.


title: Nu, pogodi!

text: Nu, pogodin konsepti muistuttaa amerikkalaisia piirrossarjoja Kelju K. Kojootti ja Tom & Jerry. Takaa-ajo päättyy aina siihen, että susi häviää ja huutaa uhkaavan näköisenä “Nu zajats, nu pogodi!“ (ven. Ну заяц, ну погоди!; “Odotapas vaan, jänis!“).


title: Nu, pogodi!

text: Sarjan hahmot ja kohtaukset sisältävät paljon viittauksia Neuvostoliiton arkielämään. Susi kuvataan ympäristöstään erottuvana henkilönä: 1970- ja 1980-lukujen jaksoissa hän on rettelöitsijä, 1990-luvulla hän taas symboloi Venäjän uusrikkaita. Sarja on oikeastaan eräänlainen parodia Venäjästä. Tätä korostaa vielä se, että kussakin jaksossa on taustamusiikkina ajalleen tyypillistä neuvostoliittolaista viihdemusiikkia sekä muitakin musiikkeja.


title: Nu, pogodi!

text: Sarjasta on kehitetty myös lukuisia videopelejä.


title: Harri Viitanen

text: Harri Viitanen (s. 27. joulukuuta 1954 Ähtäri) on suomalainen säveltäjä ja Helsingin tuomiokirkon urkuri. Hänen sävellystuotantonsa käsittää sinfonista ja elektronista musiikkia sekä urku-, kuoro- ja kamarimusiikkia. Hän opettaa Sibelius-Akatemiassa.


title: Harri Viitanen

text: Viitanen on suorittanut urkujensoiton ja sävellyksen diplomitutkinnot professori Tauno Äikään ja professori Einojuhani Rautavaaran johdolla. Hän jatkoi sävellysopintoja professori Tristan Murailin johdolla Pariisissa vuonna 1988 ja täydensi urkuopintojaan eri mestarikursseilla. Ennen Helsingin tuomiokirkon urkuriksi siirtymistään hän toimi urkurina useissa Helsingin seurakunnissa.


title: Harri Viitanen

text: Hänen sävellyksiään on levytetty, ja BIS Records julkaisi 1997 hänen tuotantoaan levyn, jolla hän myös itse soittaa.


title: Harri Viitanen

text: Sibelius-Akatemiassa vuonna 2000 tekeillä ollut Viitasen taiteellinen tohtorintutkinto käsittelee lintujen äänien käyttöä musiikin materiaalina, tietotekniikka keinonaan.


title: Kasnäs

text: Kasnäs on kylä Kemiönsaaren kunnassa. Kasnäs kuuluu Hiittisten saaristoon ja oli aiemmin osa Hiittisten ja myöhemmin Dragsfjärdin kuntaa. Kylästä on Lövön sillan kautta autotieyhteys mantereelle. Kasnäsistä lähtevät Merenkulkulaitoksen yhteysalukset M/S Rosala II Vänöhön ja M/S Aura Rosalaan. Kasnäsissä sijaitsee Saaristomeren kansallispuiston luontokeskus Sinisimpukka. Taalintehtaan ja Kasnäsin välillä juostaan kesäkuussa puolimaraton "Lövö broloppet".


title: Kasnäs

text: Kasnäsin palveluihin kuuluvat vierasvenesatama, polttoainemyynti, pesutupa, hotelli, kylpylä, ravintola, kauppa, posti, saaristolaistori, sukelluskeskus, kultasepänliike, venevuokraus, venesäilytys ja minigolf.


title: Arnold Orville Beckman

text: Arnold Orville Beckman (10. huhtikuuta 1900 – 18. toukokuuta 2004) oli yhdysvaltalainen kemisti, jota pidetään pH-mittarin keksijänä. Hän toimi professorina California Institute of Technologyssä ja perusti vuonna 1935 Beckman Instruments -yhtiön, joka on nykyisin nimellä Beckman Coulter.


title: Arnold Orville Beckman

text: Beckman syntyi Illinois'ssa. Hän liittyi elokuussa 1918 Yhdysvaltain merijalkaväkeen. Hän aloitti opinnot Illinois'n yliopistossa ja sai tohtorin arvon California Institute of Technologystä 1928.


title: Arnold Orville Beckman

text: Beckman perusti vuonna 1956 Shockley Semiconductor Laboratoryn Piilaaksoon.


title: Arnold Orville Beckman

text: Hänelle myönnettiin kansallinen mitali saavutuksista teknologian alalla 1988 ja tieteestä 1989.


title: Arnold Orville Beckman

text: Beckman kuoli 104-vuotiaana Kalifornian La Jollassa.